open-index/open-wikipedia-markdown huggingface dataset:
威尼斯共和國

溯**威尼斯共和國**之興，肇於七世紀。相傳保羅盧奇奧阿納費斯托建國，綿亙千載。初為海上之霸，繼為商賈之雄，遂為歐陸強國。

其疆域之廣，由義大利東北及於伊斯特里亞、達爾馬提亞，今黑山與阿爾巴尼亞濱海之地，復有亞得里亞、愛奧尼亞海東部諸島。自十三世紀至十六世紀，國勢尤盛，又得伯羅奔尼撒、克里特、塞浦路斯，及希臘諸島，統東地中海諸港。

七世紀，威尼斯群島民眾繁衍，創建海上之邑，隸拉文納總督之區。及總督區覆，東羅馬衰，威尼斯共和國遂立。執政治於里亞爾托島，與東羅馬通商，國勢日盛。自九世紀迄十一世紀，屢興兵戎以保商道，遂霸亞得里亞海。

十二世紀至十三世紀，威尼斯因東征之功，勢力遍及東方諸埠。

盛時，海軍艦船三千三百，水手三萬六千，已據今威尼托大半，包括維羅納、帕多瓦諸邑。

然地中海霸權引發與熱那亞之爭，延至十四世紀。基奧賈之役，雖險遭覆滅，然都靈和約後速復元氣，遂拓陸疆。

十五世紀，先得維琴察、貝盧諾、費爾特雷，繼有帕多瓦、維羅納、埃斯特。一四〇八年，與匈牙利西吉斯蒙德王議和，鞏固亞得里亞海諸地。次年，莫塔之戰，大敗匈牙利、德意志、克羅地亞聯軍。復得阿奎萊亞，並特勞、斯帕拉托、都拉佐等達爾馬提亞諸邑。於倫巴底得布雷西亞、貝加莫、克雷莫納。

一五〇九年，康布雷同盟伐威尼斯，阿尼亞德洛戰敗。法軍與帝軍陷威尼托，然威尼斯以外交脫困，割讓亞普利亞諸港撫西班牙。教宗亦畏威尼斯亡，改弦易轍。威尼斯民奮起抗敵，格里蒂復帕多瓦，力抗帝軍圍城，復得布雷西亞、維羅納。七年苦戰，得阿達河以南陸地。雖轉敗為勝，然威尼斯擴張至此終焉。

一五七〇年，土耳其大舉侵塞浦路斯。次年，神聖同盟海軍，以威尼斯、西班牙、教宗艦隊為主力，勒班陀海戰大破土軍，然塞浦路斯終為土人所據，三百載不復。

克里特戰後，威尼斯失克里特島，僅餘斯皮納隆加、蘇達二地。一六八四年，趁土耳其與奧地利交戰，威尼斯出兵摩里亞，一六九九年，得之。

一七一四年，土耳其再伐威尼斯。達尼埃萊多爾芬以保艦隊為上，不欲冒險救摩里亞，致其陷落。斯皮納隆加、蘇達亦棄守。雖土軍登科孚，終為擊退。

一七一六年，土軍敗於彼得羅瓦拉丁。威尼斯海軍雖於愛琴、達達尼爾用兵，所得無幾。一七一八年，帕薩羅維茨和約成，奧地利得土地甚眾，威尼斯失摩里亞，僅餘阿爾巴尼亞、達爾馬提亞數邑以自慰。

一七九六年，威尼斯已無力自衛，海軍僅存大舶四，小舶七。是年春，皮埃蒙特陷。拿破崙率軍越威尼斯境，歲末，法軍據威尼斯至阿迪傑河，維琴察等地為奧軍所據。

一七九七年春，雷奧本和約議定，奧得威尼斯巴爾幹諸地，法得倫巴底。五月，路德維科馬寧遜位，共和國亡。政權移交臨時市政，由法軍監理。秋，坎波福爾米奧條約簽訂，威尼斯全境分奪，界定於阿迪傑河以西。義大利民主之士，尤其少年詩人烏戈•福斯科洛，以為此約背信棄義。威尼斯本土悉劃歸奧地利，號曰威尼斯行省。

威尼斯雖自十六世紀漸衰，然其政制迄十八世紀猶為明哲所仰慕。有法人讓雅克盧梭者，嘗為法駐威秘書，因而興政治之志，遂著《社會契約論》。威尼斯承東羅馬之制，執政位極人臣，凡錢幣、公牘、判辭、外交文書，悉載其名。選舉執政，程序繁密，以防舞弊。執政即位，誓忠共和，並昭示權限。

元老院者，國之最高議政府也，掌國政與立法之權。其首有三：執政、小議、刑事四十人會。三首總領諸會：賢人、大議、參議、十人之會。院中諸臣，得於所主會中建言立法，可召大議會議。小議會之臣六，由大議會選，任期一歲，八月更選其三。去位者為次級議臣四月，代院理刑事四十人會。小議會選國家詢問之官一人，執政不在，則選攝政，與院同理國事。

威尼斯自立國至亡，執政百有二十，其中最著者有：

保羅盧奇奧阿納費斯托，首任執政，開國肇基。

彼得羅二世奧爾塞奧洛，立亞得里亞海統治，征服達爾馬提亞。

恩里科丹多洛，率威尼斯征服東羅馬，奠海上帝國之基。

馬里諾法列羅，圖謀君主制，終遭斬首。

弗朗切斯科福斯卡里，擴威尼斯陸地疆域。

萊昂納多洛雷丹，抗康布雷同盟，與歐陸列強爭鋒。

弗朗切斯科莫羅西尼，收復摩里亞，為共和國最後之大捷。

路德維科馬寧，威尼斯末代執政，亡國之君也。

威尼斯共和國自十六世紀以降，國勢日衰。然其政制之備、經濟之殷，迨國之將亡，猶為世人所欽慕。其通商之網，遍布地中海及遠方，商舶之威，震懾四海。然歐洲局勢變遷，法奧二國崛起，威尼斯終不能自保。

一七九七年，法奧二國分割威尼斯之疆，威尼斯共和國遂亡。雖經滄桑，威尼斯於歐羅巴史冊之光華，猶未可泯。其文教、藝術、律令之制，暨其於地中海之影響，迄今猶存。
## 據
費米

**費米**，名**恩里柯**，義大里亞羅馬人也。公元一九〇一年，生於羅馬。少穎悟，好格物。及長，肄業比薩大學，專攻物理，尋獲博士銜。既而遊學德意志，師事海森堡，學益精進，聲譽日隆。

一九三八年，以中子轟擊元素致輻射變異之功，膺諾貝爾物理學獎。時義國法西斯柄國，政氛板蕩。費米妻猶太裔，恐罹禍，遂藉領獎之機，舉家亡命美利堅。

既至美，乃入哥倫比亞大學任教。未幾，歐戰方殷，費米參預曼哈頓之猷，主理原子彈研製，開啟核能之先河，世稱「原子能之父」。於核學造詣淵深，創「費米統計法」，後世宗之。一九五四年，歿於芝加哥，年五十有三。
分類:基礎之文
聖方濟

**聖方濟**，義大利阿西西人也。其父為商，家境富足。方濟少時好逸樂，後受召於異象，散資財，修貧苦之道。次第聚徒，成方濟會。

方濟會者，倡貧窮、簡樸，樂善好施。公元一二二六，卒於家鄉，年四十四。後為教會封聖。

分類:基礎之文
阿維森納

**伊本·西那**，波斯布哈拉人也，泰西人呼為**阿維森納**。生於公元九八〇年。幼而穎悟，博覽群籍，垂髫即能誦《古蘭》。年十八，精通醫理，聲名漸著；二十有一，始著述立言。

其學究天人，旁涉哲理、醫藥、數理、星象。所著《治療書》《醫典》二書，流播四海，泰西奉為醫學圭臬者數百年。曾周遊諸邦，歷仕數國。晚歲留滯哈馬丹與伊斯法罕。公元一〇三七年，卒於哈馬丹，年五十七。其學久傳不衰。

分類:基礎之文
海塞拉西

**海塞拉西**者，衣索比亞國君也，名塔法利·馬康南，生於西元一八九二年。索羅門王朝後裔。幼受教於宮廷。一九一六年，任攝政王，一九三〇年即位，號海爾塞拉西，礪行變法。

一九三五年，義大利侵埃，海爾塞拉西赴國際聯盟求助，未果。二戰後復辟，整飭國政，改易地權。一九七四年遭黜，翌年卒，享年八十三。

分類:基礎之文
拉斐爾

**拉斐爾**，名**桑西**，義大利烏比諾人，生於一四八三年。幼承父學，習繪畫。師事彼魯吉諾，技藝日進。及加冠，遷羅馬，受教宗召命，赴梵蒂岡繪「雅典學院」，聲名遠播。作品多繪耶穌聖母事，兼營土木建築。卒於公元一五二〇年，享年三十七，葬於萬神廟。
分類:基礎之文
分類:義大利列傳
安迪沃荷

**安迪沃荷**，美國賓夕法尼亞人，生於一九二八年。少喜繪畫，受學於卡內基理工學院。後遷紐約，其藝多坊間事，以「大眾藝術」見稱，如「金寶湯罐」等。於藝匠中影響甚大。一九八七年卒，享年五十九。

分類:基礎之文
弗洛伊德

**弗洛伊德**，奧地利人，名西蒙德，生於摩拉維亞弗賴貝格，公元一八五六年。幼時隨家遷維也納，習醫於維也納大學。專攻神經病理，創精神分析之學，以解夢及潛意識聞名。其著作如《釋夢》及《圖騰與禁忌》，影響甚蕃。一九三八年，避戰禍，遷倫敦，次年卒，享年八十三。

分類:基礎之文
韋瓦第

**韋瓦第**，威尼斯人，名安東尼奧，一六七八年生。自幼從父習絲竹。成年後入基督教，任司鐸，兼授樂於義莊。其作樂多部，尤以協奏曲見稱，著有《四季》等曲。晚年赴維也納，一七四一年卒，享年六十三。

分類:義大利列傳
歌德

**歌德**，名約翰，字沃爾夫岡，德國法蘭克福生人，生於一七四九年。少時入萊比錫大學，攻法學，兼習文哲。後至斯特拉斯堡，獲法學博士。逮歸國，仕魏瑪，著有《浮士德》等。卒於公元一八三二，享年八十二。

分類:基礎之文
分類:德國列傳
李義府

**李義府**，瀛州人，魏州刺史德盛之子也。
## 黨武弄權

貞觀中，李大亮巡察劍南，表義府才，對策中第，補門下省典儀。劉洎、馬周更薦之，唐太宗召見，轉監察御史，詔侍晉王。王為太子，除舍人、崇賢館直學士，與司議郎來濟俱以文翰顯，時稱「來李」。獻《承華箴》，末云：「佞諛有類，邪巧多方。其萌不絕，其害必彰。」義府方諂事太子，而文致若讜直者，太子表之，優詔賜帛。

高宗即位，遷中書舍人，兼修國史，進弘文館學士。為太尉長孫無忌所惡，奏斥壁州司馬。詔未下，義府問計於舍人王德儉。德儉者，許敬宗甥，癭而智，善揣事，因曰：「武昭儀方有寵，上欲立為後，畏宰相議，未有以發之。君能建白，轉禍於福也。」義府即代德儉直夜，叩閣上表，請廢後立昭儀。帝悅，召見與語，賜珠一斗，停司馬詔書，留復侍。武后已立，義府與敬宗、德儉及御史大夫崔義玄、中丞袁公瑜、大理正侯善業相推轂，濟其奸，誅棄骨鯁大臣，故後得肆誌攘取威柄，天子斂衽矣。
## 怙惡不悛
永徽六年，拜中書侍郎、同中書門下三品，封廣平縣男，又兼太子右庶子，爵為侯。洛州女子淳於以奸系大理寺，義府聞其美，屬丞畢正義出之，納以為妾。卿段竇玄以狀聞。詔給事中劉仁軌、侍御史張倫鞫治，義府且窮，逼正義縊獄中以絕始謀。侍御史王義方廷劾，義府不引咎，三叱之，然後趨出。義方極陳其惡，帝陰德義府，故貸不問，為抑義方，逐之。未幾進中書令，檢校御史大夫，加太子賓客，更封河間郡公，詔造私第，諸子雖褓負皆補清官。

初，杜正倫為黃門侍郎，義府才典儀。及同輔政，正倫恃先進不相下，密與中書侍郎李友益圖去義府，反為所誣，交訟帝前。帝兩黜之，正倫為橫州刺史，義府普州刺史，流友益峰州。明年，召為吏部尚書、同中書門下三品。母喪免，奪喪為司列太常伯、同東西臺三品。更葬其先永康陵側，役縣人牛車輸土築墳，助役者凡七縣，高陵令不勝勞而死，公卿爭赗遺。葬日，詔御史節哭。送車從騎相銜，帷帟奠帳自灞橋屬三原七十里不絕，需盾芻偶，僭侈不法，人臣送葬之盛無與比者。殷王出閣，又兼府長史，稍遷右相。

義府已貴，乃言系出趙郡，與諸李敘昭穆，嗜進者往往尊為父兄行。給事中李崇德引與同譜，既謫普州，亟削去，義府銜之，及復當國，傅致其罪，使自殺於獄。貞觀中，高士廉、韋挺、岑文本、令狐德棻修《氏族志》，凡升降，天下允其議，於是州藏副本以為長式。時許敬宗以不載武后本望，義府亦恥先世不見敘，更奏刪正。委孔誌約、楊仁卿、史玄道、呂才等定其書，以仕唐官至五品皆升士流。於是兵卒以軍功進者，悉入書限，更號《姓氏錄》，搢紳共嗤靳之，號曰「勳格」。義府奏悉收前誌燒絕之。自魏太和中定望族，七姓子孫叠為婚姻，後雖益衰，猶相誇尚。義府為子求婚不得，遂奏一切禁止。
## 犯忌貶死
自永徽後，御史多制授，吏部雖有調註，至門下覆不留。義府乃自註御史、員外、通事舍人，有司不敢卻。帝嘗從容戒義府曰：「聞卿兒子女婿橈法多過失，朕為卿掩覆，可少勖之。」義府內倚後，揣群臣無敢白其罪者，不虞帝之知，乃勃然變色，徐曰：「誰為陛下道此？」帝曰：「何用問我所從得邪！」義府謷然不謝，徐引去，帝由是不悅。

會術者杜元紀望義府第有獄氣，曰：「發積錢二千萬，可以厭勝。」義府信之，裒索殊急。居母喪，朔望給告，即羸服與元紀出野，馮高窺覘災眚，眾疑其有異謀。又遣子津召長孫延，謂曰：「吾為子得一官。」居五日，延拜司津監，索謝錢七十萬。右金吾倉曹參軍楊行穎白其贓，詔司刑太常伯劉祥道與三司雜訊，李勣監按，有狀，詔除名，流巂州，子率府長史洽、千牛備身洋及婿少府主簿柳元貞並流廷州，司議郎津流振州。既敗，朝野至相賀，或作《河間道元帥劉祥道破銅山大賊李義府露布》，榜於衢。乾封元年，大赦，獨流人不許還，義府憤恚死，時年五十二。
## 考據
*(宋) 歐陽修等纂《新唐書》巻二百二十三
分類:唐列傳
食品安全

所謂**食品安全**者，重在飲食之安善也。其法，凡肴饈之炮製、遞運、委積，皆須覈其品齊，考其潔穢，溯其本源。事必求眞，理必窮慎，毋使有纖毫之隱慝焉。

「王者以民為天，而民以食為天」，是言在《漢書》。然今俗漸澆薄，市廛所鬻，贗劣者眾，真良者寡。是以中土兆庶，常懷惴栗，視口腹之奉若畏途。

歲在西元二〇〇三年，中國特設食藥之局以督之。至二〇一三年，陞秩正部，建為總局，專司食政，期以揆察民瘼。

## 穢雜
飮食偶雜異物，致生穢惡，謂之汙染。考其由來，大凡有三：

# 曰蟲菌之汙。蓋蟲鼠游走，或滋生厲菌，觸染飮食而然。
# 曰藥毒之汙。蓋誤觸奇藥，或沾惡酖，毒入食中，遂不可食。
# 曰形質之汙。若毛髮、草莖，乃至塑膠、金鐵之屑，誤落鼎俎之間也。

## 類誌
### 二〇一九年

三月，成都校園黴變食品安全事故。

十一月，廣東佛山出售病死豬肉案。

### 二〇二〇年

九月，廣西南寧硫磺燻八角案。

### 二〇二二年

三月，老罈足躡酸菜案。

### 二〇二三年

六月，江西指鼠為鴨案。

### 二〇二四年

五月，煤油車食用油混裝案。

## 引據

分類:食
馮道

**馮道**，字**可道**，瀛州人。

## 盡心輔唐
道始事劉守光為參軍，守光敗，去事宦者張承業。承業監河東軍，以為巡官，以其文學薦之晉王，為河東節度掌書記。唐莊宗即位，拜戶部侍郎，充翰林學士。道為人能自刻苦為儉約，當唐與梁夾河而軍，道居軍中，為一茅庵，不設牀席，臥一束芻而已。所得俸祿，與僕廝同器飲食，意恬如也。諸將有掠得人之美女者以遺道，道不能却，寘之別室，訪其主而還之。其解學士居父喪於景城，遇歲飢，悉出所有以賙鄉里，而退耕於野，躬自負薪。有荒其田不耕者，與力不能耕者，道夜往，潛為之耕。其人後來媿謝，道殊不以為德。服除，復召為翰林學士。行至汴州，遇趙在禮亂，明宗自魏擁兵還，犯洛陽。孔循勸道少留以待，道曰：「吾奉詔赴闕，豈可自留！」乃疾趨至洛陽。

莊宗遇弒，明宗即位，雅知道所為，問安重誨曰：「先帝時馮道何在？」重誨曰：「為學士也。」明宗曰：「吾素知之，此真吾宰相也。」拜道端明殿學士，遷兵部侍郎。歲餘，拜中書侍郎、同中書門下平章事。當是時，歲屢豐熟，中原無事。道嘗戒明宗曰：「臣為河東掌書記時，奉使中山，過井陘之險，懼馬蹷失，不敢怠於銜轡，及至平地，謂無足慮，遽跌而傷。凡蹈危者慮深而獲全，居安者患生於所忽，此人情之常也。」明宗問曰：「天下雖豐，百姓濟否？」道曰：「穀貴餓農，穀賤傷農。」因誦文士聶夷中田家詩，其言近而易曉。明宗顧左右錄其詩，常以自誦。水運軍將於臨河縣得一玉杯，有文曰「傳國寶萬歲杯」，明宗甚愛之，以示道，道曰：「此前世有形之寶爾，王者固有無形之寶也。」明宗問之，道曰：「仁義者，帝王之寶也。故曰：『大寶曰位，何以守位曰仁。』」明宗武君，不曉其言，道已去，召侍臣講說其義，嘉納之，道自是相明宗十餘年。

## 混跡晉漢
明宗崩，相閔帝。潞王反於鳳翔，閔帝出奔衞州，道率百官迎潞王入，是為廢帝，遂相之。廢帝即位，閔帝猶在衞州，後三日，閔帝始遇弒崩。已而廢帝出道為同州節度使，踰年，拜司空。晉滅唐，道復事晉，晉高祖拜道守司空、同中書門下平章事，加司徒，兼侍中，封魯國公。高祖崩，道相出帝，加太尉，封燕國公，罷為匡國軍節度使，徙鎮威勝。遼滅晉，道又朝遼太宗於汴梁。太宗責道事晉無狀，道不能對。又問曰：「何以來朝？」對曰：「無城無兵，安敢不來。」太宗誚之曰：「爾是何等老子？」對曰：「無才無德癡頑老子。」太宗問道曰：「天下百姓如何救得？」道為俳語以對曰：「此時佛出救不得，惟皇帝救得。」太宗喜，以道為太傅。人皆以謂契丹不夷滅晉人者，賴道一言之善也。太宗既北歸，從至常山。漢高祖立，乃歸漢，以太師奉朝請。

周兵反，犯汴梁，隱帝已崩，周太祖謂漢大臣必行推戴，及見道，道殊無意。太祖素拜道，因不得已拜之，道受之如平時，太祖意少沮，知漢未可代，遂陽立湘陰公贇為漢嗣，遣道迎贇於徐州。贇未至，太祖將兵北至澶州，擁兵而反，遂代漢。太祖拜道太師，兼中書令。議者謂道能沮太祖之謀而緩之，終不以晉、漢之亡責道矣。

## 仕周壽終
道少能矯行以取稱於世，及為大臣，尤務持重以鎮物，事四朝，益以舊德自處。然當世之士無賢愚皆仰道為元老，而喜為之稱譽。道自號曰「**長樂老**」，著書數百言，陳己更事四姓及契丹所得階勳官爵以為榮。自謂：「孝於家，忠於國，為子、為弟、為人臣、為師長、為夫、為父，有子、有孫。時開一卷，時飲一杯，食味、別聲、被色，老安於當代，老而自樂，何樂如之？」蓋其自述如此。

世宗初即位，漢主旻攻上黨，世宗曰：「劉旻少我，謂我新立而國有大喪，必不能出兵以戰。且善用兵者出其不意，吾當自將擊之。」道乃切諫，以為不可。世宗曰：「吾見唐太宗平定天下，敵無大小皆親征。」道曰：「陛下未可比唐太宗。」世宗曰：「劉旻烏合之眾，若遇我師，如山壓卵。」道曰：「陛下作得山定否？」世宗怒，起去，卒自將擊旻，果敗旻於高平。其擊旻也，鄙道不以從行，以為太祖山陵使。葬畢而道卒，年七十三，追贈瀛王，謚曰「**文懿**」。

## 考據

分類:五代列傳
胡宗憲

**胡宗憲**，字**汝貞**，績溪人也。

## 鎮南禦寇
明嘉靖十七年進士，歷知益都、余姚二縣。擢御史，巡按宣、大，詔徙大同左衛軍於陽和、獨石，卒聚而嘩。宗憲單騎慰諭，許勿徙，乃定。三十三年，出按浙江。時歙人汪直據五島煽日本入寇，而徐海、陳東、麻葉等巢柘林、乍浦、川沙窪，日擾郡邑。明世宗命張經為總督，李天寵撫浙江，又命侍郎趙文華督察軍務。文華恃嚴嵩內援，恣甚，經、天寵不附也，獨宗憲附之。文華大悅，因相與力排二人。日本寇嘉興，守憲中以毒酒，死數百人。及經破王江涇，宗憲與有力。文華盡掩經功歸宗憲，經遂得罪。尋又陷天寵，即超擢宗憲右僉都御史代之。時柘林諸倭移屯陶宅，勢稍殺。會蘇、松巡撫曹邦輔殲日人滸墅，文華欲攘功不得，大恨，遂進剿陶宅殘寇。宗憲與共，將銳卒四千，營磚橋，約邦輔夾擊。日人殊死戰，宗憲兵死者千余。文華令副使劉燾攻之，復大敗。而日人犯浙東諸州縣，殺文武吏甚眾。宗憲乃與文華定招撫計。文華還朝，盛毀總督楊宜，而薦宗憲，遂以為兵部右侍郎代宜。

初，宗憲令客蔣洲、陳可願諭日本，遇汪直養子滶於五島，邀使見直。直初誘日人入犯，日人大獲利，各島由此日至。既而多殺傷，有全島無一歸者，死者家怨直。直乃與滶及葉碧川、王清溪、謝和等據五島自保，島人呼為老船主。宗憲與直同鄉里，欲招致之，釋直母妻於金華獄，資給甚厚，洲等諭宗憲指。直心動，又知母妻無恙，大喜曰：「俞大猷絕我歸路，故至此。若貸罪許市，吾亦欲歸耳。但日本國王已死，各島不相攝，須次第諭之。」因留洲而遣滶等護可願歸。宗憲厚遇滶，令立功，滶遂破倭舟山，再破之列表。宗憲請於朝，賜滶等金幣，縱之歸，滶大喜，以徐海入犯來告。亡何，海果引大隅、薩摩二島倭分掠瓜洲、上海、慈溪，自引萬余人攻乍浦，陳東、麻葉與俱。宗憲壁塘棲，與巡撫阮鶚相犄角。會海趨皂林，鶚遣遊擊宗禮擊海於崇德三里橋，三戰三捷。既而敗死，鶚走桐鄉。

## 智伏海賊

禮，常熟人，由世千戶歷署都督僉事。驍健敢戰，練卒三千連破日人，至是敗歿。鶚既入桐鄉，日人乘勝圍之。宗憲計曰：「與鶚俱陷無益也。」遂還杭州，遣指揮夏正等持滶書要海降。海驚曰：「老船主亦降乎？」時海病創，意頗動，因曰：「兵三路進，不由我一人也。」正曰：「陳東已他有約，所慮獨公耳。」海遂疑東。而東知海營有宗憲使者，大驚，由是有隙。正乘間說下海。海遣使來謝，索財物，宗憲報如其請。海乃歸俘二百人，解桐鄉圍。東留攻一日，亦去，復巢乍浦。鶚知不能當海，乃東渡錢塘禦他賊。

初，海入犯，焚其舟，示士卒無還心。至是，宗憲使人語海曰：「若已內附，而吳淞江方有賊，何不擊之以立功？且掠其舸，為緩急計。」海以為然，逆擊之朱涇，斬三十余級。宗憲令大猷潛焚其舟。海心怖，以弟洪來質，獻所戴飛魚冠、堅甲、名劍及他玩好。宗憲因厚遇洪，諭海縛陳東、麻葉，許以世爵。海果縛葉以獻。宗憲解其縛，令以書致東圖海，而陰泄其書於海，海怒。海妾受宗憲賂，亦說海。於是海復以計縛東來獻，帥其眾五百人去乍浦，別營梁莊。官軍焚乍浦巢，斬首三百余級，焚溺死稱是。海遂刻日請降，先期猝至，留甲士平湖城外，率酋長百余，胄而入。文華等懼，欲勿許，宗憲強許之。海叩首伏罪，宗憲摩海頂，慰諭之。海自擇沈莊屯其眾。沈莊者東西各一，以河為塹。宗憲居海東莊，以西莊處東黨。令東致書其黨曰：「督府檄海，夕擒若屬矣。」東黨懼，乘夜將攻海。海挾兩妾走，間道中槊。明日，明軍圍之，海投水死。會盧鏜亦擒辛五郎至。辛五郎者，大隅島主弟也。遂俘洪、東、葉、五郎及海首獻京師。世宗大悅，行告廟禮，加宗憲右都御史，賜金幣加等。海余黨奔舟山。宗憲令俞大猷雪夜焚其柵，盡死，兩浙日人漸平。

三十六年正月，阮鶚改撫福建，即命宗憲兼浙江巡撫事。蔣洲在日營，諭山口、豐後二島主源義長、源義鎮還被掠人口，具方物入貢。宗憲以聞。詔厚賚其使，遣還。至十月，復遣夷目善妙等隨汪直來市，至岑港泊焉。浙人聞直以日船至，大驚。巡按御史王本固亦言不便，朝臣謂宗憲且釀東南大禍。直遣滶詣宗憲曰：「我等奉詔來，將息兵安境。謂宜使者遠迎，宴犒交至。今盛陳軍容，禁舟楫往來，公紿我耶？」宗憲解諭至再，直不信。乃令其子以書招之，直曰：「兒何愚也。汝父在，厚汝。父來，闔門死矣。」因要一貴官為質，宗憲立遣夏正偕滶往。宗憲嘗預為赦直疏，引滶入臥內，陰窺之。滶語直，疑稍解，乃偕碧川、清溪入謁。宗憲慰藉之甚至，令至杭見本固。本固下直等於獄。宗憲疏請曲貸直死，俾戍海上，系番夷心。本固爭之強，而外議疑宗憲納日人賂，宗憲懼，易詞以聞。直論死，碧川、清溪戍邊。滶與謝和遂支解夏正，柵舟山，阻岑港而守。明軍四面圍之，日人死鬥，多陷歿者。

至明年春，日人復大至，嚴旨責宗憲。宗憲懼得罪，上疏陳戰功，謂日人可指日滅。所司論其欺誕。世宗怒，盡奪諸將大猷等職，切讓宗憲，令克期平寇。時趙文華已得罪死，宗憲失內援，見寇患未已，思自媚於上，會得白鹿於舟山，獻之。世宗大悅，行告廟禮，厚賚銀幣。未幾，復以白鹿獻。世宗益大喜，告謝玄極寶殿及太廟，百官稱賀，加宗憲秩。既而岑港日人徙巢柯梅，明軍屢攻不能克。御史李瑚劾宗憲誘汪直啟釁，本固及給事中劉堯誨亦劾其老師縱寇，請追奪功賞。世宗命廷議之，鹹言宗憲功多，宜勿罷。世宗嘉其擒直功，令居職如故。

日人徙柯梅，造巨艦為遁計。及艦成，宗憲利其去，不擊。日人揚帆泊浯嶼，縱掠閩海州縣。閩人大噪，謂宗憲嫁禍，御史瑚再劾宗憲三大罪。瑚與大猷皆閩人，宗憲疑大猷漏言，劾大猷不力擊，大猷遂被逮。當是時，日人入犯江北、福建、廣東。宗憲雖盡督東南數十府，道遠，但遙領而已，不能遍經畫。然小勝，輒論功受賚無虛月。即敗衄，不與其罪。三十八年，日人大掠溫、臺，別部復寇濱海諸縣。給事中羅嘉賓、御史龐尚鵬奉詔勘之。言宗憲養寇，當置重典，世宗不問。明年，論平汪直功，加太子太保。

## 株連瘐死
宗憲因文華結嚴嵩父子，歲遺金帛子女珍奇淫巧無數。文華死，宗憲結嵩益厚，威權震東南。性善賓客，招致東南士大夫預謀議，名用是起。至技術雜流，豢養皆有恩，能得其力。然創編提均徭之法，加賦額外，民為困敝，而所侵官帑、斂富人財物亦不貲。嘉賓、尚鵬還，上宗憲侵帑狀，計三萬三千，他冊籍沈滅。宗憲自辯，言：「臣為國除賊，用間用餌，非小惠不成大謀。」世宗以為然，更慰諭之。尋上疏，請得節制巡撫及操江都御史，如三邊故事。世宗即晉兵部尚書，如其請。復獻白龜二、五色芝五，世宗為謝玄告廟如前，賚宗憲加等。

明年，江西盜起，又兼制江西。未至，總兵官戚繼光已平日人。九月奏言：「賊屢犯寧、臺、溫，我師前後俘斬一千四百有奇，賊悉蕩平。」世宗悅，加少保。兩廣平巨盜張璉，亦論宗憲功。時嵩已敗，大學士徐階曰：「兩廣平賊，浙何與焉？」僅賜銀幣。未幾，南京給事中陸鳳儀劾其黨嚴嵩及奸欺貪淫十大罪，得旨逮問。及宗憲至，世宗曰：「宗憲非嵩黨，朕拔用八九年，人無言者。自累獻祥瑞，為群邪所疾。且初議獲直予五等封，今若加罪，後誰為我任事者？其釋令閑住。」

久之，以萬壽節獻秘術十四。世宗大悅，將復用矣。會御史汪汝正籍羅龍文家，上宗憲手書，乃被劾時自擬旨授龍文以達世蕃者，遂逮下獄。宗憲自敘平寇功，言以獻瑞得罪言官，且訐汝正受贓事。世宗終憐之，並下汝正獄，宗憲竟瘐死，汝正得釋。萬曆初，復官，謚「襄懋」。

## 考據
* (明) 張廷玉等纂《明史/巻二百五》

分類:明列傳
齊武成帝

**[[北齊|齊]]世祖武成皇帝**諱**湛**，小字**步落稽**，姓**高氏**。神武帝第九子，皇妣曰武明皇后婁氏。

## 承兄即位

少儀表瑰傑，神武尤所鍾愛。神武方招懷荒遠，乃為帝娉柔然太子庵羅辰女，號鄰和公主。帝時年八歲，冠服端嚴，神情閑遠。元象中，封長廣郡公。天保初，進爵為王，拜尚書令，尋兼司徒，遷太尉。幹明初，楊愔等密相疏忌，以帝為大司馬，領并州刺史。帝既與兄孝昭謀，誅諸執政，遷太傅、錄尚書事、領京畿大都督。皇建初，進位右丞相。孝昭幸晉陽，帝以懿親居守鄴，政事咸見委托。二年，孝昭崩，遺詔征帝入統大位。及晉陽宮，發喪於崇德殿。婁太后令所司宣遺詔，左丞相斛律金率百僚敦勸，三奏乃許之。

太寧元年冬十一月癸丑，帝即位於南宮，大赦，改元。乙卯，以司徒、平秦王歸彥為太傅，以尚書右僕射、趙郡王睿為尚書令，以太尉尉粲為太保，以尚書令段韶為大司馬，以豐州刺史婁睿為司空，以太傅、平陽王淹為太宰，以太保、彭城王浟為太師、錄尚書事，以冀州刺史、博陵王濟為太尉，以中書監、任城王湝為尚書左僕射，以并州刺史斛律光為右僕射，封孝昭帝太子百年為樂陵郡王。庚申，詔大使巡行天下，求政善惡，問人疾苦，擢進賢良。

## 守內御外

河清元年春正月乙亥，車駕至自晉陽。辛巳，祀南郊。壬午，享太廟。丙戌，立妃胡氏為皇后，子緯為皇太子。戊子，大赦，內外百官，普加泛級，諸為父後者，賜爵一級。己亥，以前定州刺史、馮翊王潤為尚書左僕射。詔普斷屠殺，以順春令。二月丁未，以太宰、平陽王淹為青州刺史、太傅、領司徒，以領軍大將軍、宗師、平秦王歸彥為太宰、冀州刺史。乙卯，以兼尚書令、任城王湝為司徒。詔散騎常侍崔瞻聘於陳。夏四月辛丑，婁太后崩。今月庚寅，河、濟清。以河、濟清，改大寧二年為河清，降罪人各有差。五月甲申，祔葬婁太后於義平陵，謚曰「武明皇后」。己丑，以尚書右僕射斛律光為尚書令。秋七月，太宰、冀州刺史、平秦王歸彥據州反。詔大司馬段韶、司空婁睿討擒之。乙未，斬歸彥，並其三子及黨與二十人於都市。丁酉，以大司馬段韶為太傅，以司空婁睿為司徒，以太傅、平陽王淹為太宰，以尚書令斛律光為司空，以太子太傅、趙郡王睿為尚書令，中書監、河間王孝琬為尚書左僕射。癸亥，行幸晉陽，陳人來聘。冬十一月丁丑，詔兼散騎常侍封孝琰使於陳。十二月丙辰，車駕至自晉陽。是歲，殺太原王紹德。

二年春正月乙亥，帝詔臨朝堂，策試秀、孝。以太子少傅魏收為兼尚書右僕射。己卯，兼右僕射魏收以阿縱除名。丁丑，以武明皇后配祭北郊。辛卯，帝臨都亭錄見囚，降在京罪人各有差。三月己丑，詔司空斛律光督五營軍士築戍於軹關。壬申，室韋國遣使朝貢。丙戌，以兼尚書右僕射趙彥深為左僕射。夏四月，並、汾、晉、東雍、南汾五州蟲旱傷稼，遣使振恤。戊午，陳人來聘。五月壬午，詔以城南雙堂之苑，回造大總持寺。六月乙卯，詔兼散騎常侍崔子武使於陳。庚申，司州牧、河南王孝瑜薨。秋八月辛丑，詔以三臺宮為大興聖寺。冬十二月癸巳，陳人來聘。己酉，周將楊忠率突厥阿史那木可汗等一十餘萬人，自恒州分為三道，殺掠吏人。是時，大雨雪連月，南北千餘里，平地數尺。霜晝下，雨血於太原。戊午，帝至晉陽。己未，周軍逼并州，又遣大將達奚武帥眾數萬至東雍及晉州，與突厥相應。是歲，室韋、庫莫奚、靺鞨、契丹並遣使朝貢。

三年春正月庚申朔，周軍至城下而陳。戰於城西，周軍及突厥大敗，人畜死者相枕，數百里不絕，詔平原王段韶追出塞而還。三月辛酉，以律令班下，大赦。己巳，盜殺太師、彭城王浟。庚辰，以司空斛律光為司徒，以侍中、武興王普為尚書左僕射。甲申，以尚書令、馮翊王潤為司空。夏四月辛卯，詔兼散騎常侍皇甫亮使於陳。五月甲子，帝至自晉陽。壬午，以尚書令、趙郡王睿為錄尚書事，以前司徒婁睿為太尉。甲申，以太傅段韶為太師。丁亥，以太尉、任城王湝為大將軍。壬辰，行幸晉陽。六月庚子，大雨，晝夜不息，至甲辰乃止。是月，晉陽訛言有鬼兵，百姓競擊銅鐵以捍之。帝殺樂陵王百年，歸宇文媼於周。秋九月乙丑，封皇子綽為南陽王、儼為東平王。是月，歸閻媼於周，陳人來聘。突厥寇幽州，入長城，虜掠而還。閏月乙未，詔遣十二使巡行水澇州，免其租調。

乙巳，突厥寇幽州。周軍三道並出，使其將尉遲迥寇洛陽，楊摽入軹關，權景宣趣懸瓠。冬十一月甲午，迥等圍洛陽。戊戌，詔兼散騎常侍劉逖使於陳。甲辰，太尉婁睿大破周軍於軹關，禽楊摽。十二月乙卯，豫州刺史王士良以城降周將權景宣。丁巳，帝自晉陽南討。己未，太宰、平陽王淹薨。壬戌，太師段韶大破尉遲迥等，解洛陽圍。丁卯，帝至洛陽，免洛州經周軍處一年租賦，赦州城內死罪已下囚。己巳，以太師段韶為太宰，以司徒斛律光為太尉，并州刺史、蘭陵王長恭為尚書令。壬申，帝至武牢，經滑臺，次於黎陽。所經減降罪人。丙子，車駕至自洛陽。是歲，高句麗、靺鞨、新羅並遣使朝貢。山東大水，饑死者不可勝計，詔發振給，事竟不行。

## 禪居太上
四年春正月癸卯，以大將軍、任城王湝為大司馬。辛未，幸晉陽。二月甲寅，詔以新羅國王金真興為使持節、東夷校尉、樂浪郡公、新羅王。壬申，以年谷不登，禁酤酒。己卯，詔減百官食廩各有差。三月戊子，詔給西兗、梁、滄、趙州，司州之東郡、陽平、清河、武都，冀州之長樂、勃海遭水澇之處貧下戶粟各有差，家別斗升而已，又多不付。是月，彗星見，有物隕於殿廷，如赤漆鼓，帶小鈴。殿上石自起，兩兩相對。帝直宿嬪御已下七百人咸見焉，帝又夢之。夏四月戊午，大將軍、東安王婁睿坐事免。

乙亥，太史奏天文有變，其占當有易王。丙子，乃使太宰段韶兼太尉，持節奉皇帝璽綬，傳位於皇太子緯。大赦，改元為天統元年，百官進級，降罪，各有差。又詔皇太子妃斛律氏為皇后。於是群公上尊號為**太上皇帝**，軍國大事，咸以奏聞始將傳政，使內參乘子尚乘驛送詔書於鄴。子尚出晉陽城，見人騎隨後，忽失之，尚未至鄴而其言已布矣。天統四年十二月辛未，太上皇帝崩於鄴宮幹壽堂，時年三十二，葬於永平陵。

## 考據

分類:北齊本紀
元載

**元載**，字**公輔**，鳳翔人。

## 潛謀誅閹

父昇，本景氏。曹王明妃元氏賜田在扶風，昇主其租入，有勞，請於妃，冒為元氏。載少孤，嗜學，工屬文。唐天寶初，下詔舉明老、莊、列、文四子學者，載策入高第，補新平尉。韋鎰監選黔中，苗晉卿東都留守，皆署判官，浸以名聞。至德初，江都采訪使李希言表載自副，擢祠部員外郎、洪州刺史。入為度支郎中，占奏敏給，唐肅宗異之。累遷戶部侍郎，充度支、江淮轉運等使。

肅宗不豫，李輔國用事，輔國妻，載宗女也，因相締昵。會京兆尹缺，輔國白用載，載意屬國柄，固辭，輔國曉之，翌日，拜同中書門下平章事，領使如故。代宗立，輔國勢愈重，數稱其才，進拜中書侍郎、許昌縣子。載以度支繁浩，有吏事督責，損威寵，乃悉天下錢穀委劉晏。未幾，判天下元帥行軍司馬。

盜殺李輔國，載陰與其謀。乃復結中人董秀，厚啖以金，使刺取密旨，代宗有所屬，必先知之，探微揣端，無不諧契，故代宗任不疑。華原令顧繇上封白髮其私，代宗方倚以當國，乃斥繇，除名為民。魚朝恩驕橫震天下，與載不葉，憚之，雖代宗亦銜恚，乃乘間奏誅朝恩，代宗畏有變，載結其愛將為助。朝恩已誅，載得意甚，益矜肆。時擬奏文武官功狀多謬舛，載虞有司駁正，乃請別敕授六品以下官，吏部、兵部即附甲團奏，不須檢勘，欲示權出於己。又與王縉請以河中為中都，裒關輔河東十州稅奉京師，選兵五萬屯中都，鎮禦四方，杪秋行幸，上春還，可以避羌戎患。載以議入，即從，前敕所由吏於河中經圖宮殿，築私第。代宗聞，惡之，置其議。

## 弄權賜死
初，四鎮北庭行營節度使寄治涇州，大歷八年，吐蕃寇邠寧，議者謂三輔以西無襟帶之固，而涇州散地不足守。載嘗在西州，具知河西、隴右要領，乃言於代宗曰：「國家西境極於潘原，吐蕃防戍乃在摧沙堡，而原州界其間，草薦水甘，舊壘存焉，比吐蕃毀夷垣墉，棄不居，其右則監牧故地，巨塹長壕，重復深固。原州雖早霜不可蓺，而平涼在其東，獨耕一縣，可以足食。請徙京西軍戍原州，乘間築作，二旬可訖，貯粟一歲。戎人夏牧青海上，羽書比至，則我功集矣。徙子儀大軍在涇，以為根本，分兵守石門、木峽，隴山之關，北抵於河，皆連山峻險，寇不可越。稍置鳴沙縣、豐安軍為之羽翼，北帶靈武五城，為之形勢，然後舉隴右之地，以至安西，是謂斷西戎脛，朝廷高枕矣。」因圖上地形，使吏間入原州度水泉，計徒庸，車乘畚鍤之器悉具。而田神功沮短其議，乃曰：「興師料敵，老將所難，陛下信一書生言，舉國從之，誤矣。」代宗由是疑不決。

載智略開果，久得君，以為文武才略莫己若。外委主書卓英倩、李待榮，內劫婦言，縱諸子關通貨賄。京師要司及方面，凡仕進幹請，不結子弟，則謁主書。城中開南北二第，室宇奢廣，當時為冠。近郊作觀榭，帳帟什器不徙而供。膏腴別墅，疆畛相望，且數十區，名姝異伎，雖禁中不逮。代宗盡得其狀。載嘗獨見，代宗深戒之，謷然不悛。客有賦《都盧尋橦篇》諷其危，載泣下而不知悟。會李少良上書詆其醜狀，載怒，奏殺少良，道路目語，不敢復議。載由是非黨與不復接，生平道義交皆謝絕。

代宗積怒，大歷十二年三月庚辰，仗下，代宗禦延英殿，遣左金吾大將軍吳湊收載及王縉，系政事堂，分捕親吏、諸子下獄。詔吏部尚書劉晏、御史大夫李涵、散騎常侍蕭昕、兵部侍郎袁、禮部侍郎常袞、諫議大夫杜亞訊狀，而責辨端目皆出禁中。遣中使臨詰陰事，皆服。乃下詔命載自盡，妻王及子揚州兵曹參軍伯和、祠部員外郎仲武、校書郎季能並賜死，發其祖、父冢，斫棺棄屍，毀私廟主及大寧、安仁裏二第，以賜百官署舍，披東都第助治禁苑。

## 考據
* (宋) 歐陽修等纂《新唐書·巻一百四十五》

分類:唐列傳
許敬宗

**許敬宗**，字**延族**，杭州人。

## 學士竄史
父善心，仕隋為給事中。敬宗幼善屬文，大業中舉秀才中第，調淮陽書佐，俄直謁者臺，奏通事舍人事。善心為宇文化及所殺，敬宗哀請得不死，去依李密為記室。武德初，補漣州別駕。唐太宗聞其名，召署文學館學士。貞觀中，除著作郎，兼修國史，喜謂所親曰：「仕宦不為著作，無以成門戶。」俄改中書舍人。長孫皇后喪，群臣衰服，率更令歐陽詢貌醜異，敬宗侮笑自如，貶洪州司馬。累轉給事中，復修史，以勞封高陽縣男，檢校黃門侍郎。高宗在東宮，遷太子右庶子。高句麗之役，太子監國定州，敬宗與高士廉典機劇。岑文本卒，高宗驛召敬宗，以本官檢校中書侍郎。駐蹕山破賊，命草詔馬前，高宗愛其藻警，由是專掌誥令。

初，高祖、太宗實錄，敬播所撰，信而詳。及敬宗身為國史，竄改不平，專出己私。始虞世基與善心同遭賊害，封德彝常曰：「昔吾見世基死，世南匍匐請代；善心死，敬宗蹈舞求生。」世為口實，敬宗銜憤。至立《德彝傳》，盛誣以惡。敬宗子娶尉遲敬德女孫，而女嫁錢九隴子。九隴，本高祖隸奴也，為虛立門閥功狀，至與劉文靜等同傳。太宗賜長孫無忌《威鳳賦》，敬宗猥稱賜敬德。蠻酋龐孝泰率兵從討高句麗，賊笑其懦，襲破之。敬宗受其金，乃稱「屢破賊，唐將言驍勇者唯蘇定方與孝泰，曹繼叔、劉伯英出其下遠甚」。然知貞觀後，論次諸書，自晉盡隋，及《東殿新書》、《西域圖志》、《姓氏錄》、《新禮》等數十種皆敬宗總知之，賞賚不勝紀。

## 高宗寵臣
太子承乾既廢，官屬張玄素、令狐德棻、趙弘智、裴宣機、蕭鈞皆除名為民，不復用。敬宗為言玄素等以直言被嫌忌，今一概被罪，疑洗宥有所未至。高宗悟，多所甄復。及即位，遷禮部尚書。敬宗饕沓，遂以女嫁蠻酋馮盎子，多私所聘。有司劾舉，下除鄭州刺史。俄復官，為弘文館學士。高宗將立武昭儀，大臣切諫，而敬宗陰揣帝私，即妄言曰：「田舍子剩獲十斛麥，尚欲更故婦。天子富有四海，立一後，謂之不可，何哉？」高宗意遂定。王皇后廢，敬宗請削後家官爵，廢太子忠而立代王，遂兼太子賓客。高宗得所欲，故詔敬宗待詔武德殿西闥。頃拜侍中，監修國史，爵郡公。

高宗嘗幸故長安，按蹕裴回，視古區處，問侍臣：「秦、漢以來幾君都此？」敬宗曰：「秦居咸陽，漢惠帝始城之。其後苻堅、姚萇、宇文周居之。」高宗復問：「漢武帝開昆明池實何年？」對曰：「元狩三年，將伐昆明，實為此池以肄戰。」高宗乃詔與弘文學士討古宮室故區，具條以聞。進中書令，仍守侍中。敬宗於立武后有助力，知後鉗戾，能固主以久己權，乃陰連后謀逐韓瑗、來濟、褚遂良，殺長孫無忌、上官儀，朝廷重足事之，威寵熾灼，當時莫與比。改右相，辭疾，拜太子少師、同東西臺三品。年老，不任趨步，特詔與司空李勣朝朔日，聽乘小馬至內省。

高宗東封泰山，以敬宗領使。次濮陽，高宗問竇德玄：「此謂帝丘，何也？」德玄不對。敬宗儳曰：「臣能知之。昔顓頊始居此地，以王天下。其後夏後相因之，為寒浞所滅。後緡方侲，逃出自竇，在此地也。後昆吾氏因之，而為夏伯。昆吾既衰，湯滅之。其頌曰：『韋、顧既伐，昆吾、夏桀』是也。至春秋時，衛成公自楚丘徙居之，《左傳》稱『相奪予享』，以舊地也。由顓頊所居，故曰帝丘。臣聞有德者啟其國土，失道者則喪其疆宇。自古大都美國，居者不一姓，故有國家者不可不慎也。」高宗曰：「《尚書》稱『浮於濟、漯』，今濟與漯斷不相屬，何故而然？」對曰：「夏禹道沇水東流為濟，入於河。今自漯至溫而入河，水自此洑地過河而南，出為滎；又洑而至曹、濮，散出於地，合而東，汶水自南入之，所謂『泆為滎，東出於陶丘北，又東會於汶』是也。古者五行皆有官，水官不失職，則能辨味與色。潛而出，合而更分，皆能識之。」高宗曰：「天下洪流巨谷，不載祀典，濟甚細而在四瀆，何哉？」對曰：「瀆之言獨也。不因餘水，獨能赴海者也。且天有五星，運而為四時；地有五嶽，流而為四瀆；人有五事，用而為四支。五，陽數也；四，陰數也，有奇偶、陰陽焉。陽者光曜，陰者晦昧，故辰隱而難見。濟潛流屢絕，狀雖微細，獨而尊也。」高宗曰：「善。」敬宗退，矜曰：「大臣不可無學，向德玄不能對，吾恥之。」德玄聞之，不屑曰：「人各有能。不強所不知，吾所能也。」李勣曰：「敬宗多聞，美矣；竇之不強，不亦善乎？」

敬宗營第舍華僭，至造連樓，使諸妓走馬其上，縱酒奏樂自娛。嬖其婢，因以繼室，假姓虞。子昂烝之，敬宗怒黜虞，奏斥昂嶺外，久乃表還。咸亨初，以特進致仕，仍朝朔望。三年卒，時年八十。高宗為舉哀，詔百官哭其第，冊贈開府儀同三司、揚州大都督，陪葬昭陵，謚曰「**恭**」。

## 考據
* (宋) 歐陽修等纂《新唐書·巻一百四十八》

分類:唐列傳
丁謂

**丁謂**，字**謂之**，蘇州人。

## 經世循吏
少與孫何友善，同袖文謁王禹偁，禹偁大驚重之，以為自唐韓愈、柳宗元後，二百年始有此作。世謂之「 孫丁」。宋淳化三年，登進士甲科，為大理評事、通判饒州。逾年，直史館，以太子中允為福建路采訪。還，上茶鹽利害，遂為轉運使，除三司戶部判官。峽路蠻擾邊，命往體量。還奏稱旨，領峽路轉運使，累遷尚書工部員外郎，會分川峽為四路，改夔州路。

初，王均叛，宋廷調施、黔、高、溪州蠻子弟以捍賊，既而反為寇。謂至，召其種酋開諭之，且言有詔赦不殺。酋感泣，願世奉貢。乃作誓刻石柱，立境上。蠻地饒粟而常乏鹽，謂聽以粟易鹽，蠻人大悅。先時，屯兵施州而饋以夔、萬州粟。至是，民無轉餉之勞，施之諸砦，積聚皆可給。特遷刑部員外郎，賜白金三百兩。時溪蠻別種有入寇者，謂遣高、溪酋帥其徒討擊，出兵援之，擒生蠻六百六十，得所掠漢口四百餘人。復上言：黔南蠻族多善馬，請致館，犒給緡帛，歲收市之。其後徙置夔州城砦，皆謂所經畫也。居五年，不得代，乃詔舉自代者，於是入權三司鹽鐵副使。未幾，擢知制誥，判吏部流內銓。

景德四年，遼兵犯河北，宋真宗幸澶淵，以謂知鄆州兼齊、濮等州安撫使，提舉轉運兵馬巡檢事。遼兵深入，民驚擾，爭趣楊劉渡，而舟人邀利，不時濟。謂取死罪紿為舟人，斬河上，舟人懼，民得悉渡。遂立部分，使並河執旗幟，擊刁斗，呼聲聞百餘里，遼兵遂引去。明年，召為右諫議大夫、權三司使。上《會計錄》，以景德四年民賦戶口之籍，較咸平六年之數，具上史館，請自今以咸平籍為額，歲較其數以聞，詔獎之，尋加樞密直學士。

## 天書諛君

大中祥符初，議封禪，未決，真宗問以經費，謂對「大計有餘」，議乃決。因詔謂為計度泰山路糧草使。初，議即宮城乾地營玉清昭應宮，左右有諫者。真宗召問，謂對曰：「陛下有天下之富，建一宮奉上帝，且所以祈皇嗣也。群臣有沮陛下者，願以此論之。」王旦密疏諫，真宗如謂所對告之，旦不復敢言。乃以謂為修玉清昭應宮使，復為天書扶侍使，遷給事中，真拜三司使。祀汾陰，為行在三司使。建會靈觀，謂復總領之。遷尚書禮部侍郎，進戶部，參知政事。建安軍鑄玉帝像，為迎奉使。朝謁太清宮，為奉祀經度制置使、判亳州。真宗賜宴賦詩以寵其行，命權管勾駕前兵馬事，謂獻白鹿並靈芝九萬五千本。還，判禮儀院，又為修景靈宮使，摹寫天書刻玉笈，玉清昭應宮副使。大內火，為修葺使。歷工、刑、兵三部尚書，再為天書儀衛副使，拜平江軍節度使、知昇州。

天禧初，徙保信軍節度使。三年，以吏部尚書復參知政事。是歲，祀南郊，輔臣俱進官。故事，嘗為宰相而除樞密使，始得遷僕射，乃以謂檢校太尉兼本官為樞密使。時寇準為相，尤惡謂，謂媒蘖其過，遂罷準相。既而拜謂同中書門下平章事、昭文館大學士、監修國史、玉清昭應宮使。周懷政事敗，議再貶準，真宗意欲謫準江、淮間，謂退，除道州司馬。同列不敢言，獨王曾以真宗語質之，謂顧曰：「居停主人勿復言。」蓋指曾以第舍假準也。

## 結黨罷斥

其後詔皇太子聽政，劉后裁制於內，以二府兼東宮官，遂加謂門下侍郎兼太子少傅，而李迪先兼少傅，乃加中書侍郎兼尚書左丞。故事，左、右丞非兩省侍郎所兼，而謂意特以抑迪也。謂所善林特，自賓客改詹事，謂欲引為樞密副使兼賓客，迪執不可，因大詬之。既入對，斥謂奸邪不法事，願與俱付御史雜治。真宗因格前制不下，乃罷謂為戶部尚書，迪為戶部侍郎；尋以謂知河南府，迪知鄆州。明日，入謝，真宗詰所爭狀，謂對曰：「非臣敢爭，乃迪忿詈臣爾，願復留。」遂賜坐。左右欲設墩，謂顧曰：「 有旨復平章事。」乃更以杌進，即入中書視事如故。仍進尚書左僕射、門下侍郎、平章事兼太子少師。天章閣成，拜司空。乾興元年，封晉國公。

仁宗即位，進司徒兼侍中，為山陵使。寇準、李迪再貶，謂取制草改曰：「當醜徒幹紀之際，屬先王違豫之初，罹此震驚，遂至沈劇。」凡與準善者，盡逐之。是時二府定議，太后與仁宗五日一御便殿聽政。既得旨，而謂潛結內侍雷允恭，令密請太后降手書，軍國事進入印畫。學士草制辭，允恭先持示謂，閱訖乃進。蓋謂欲獨任允恭傳達中旨，而不欲同列與聞機政也。允恭倚謂勢，益橫無所憚。允恭方為山陵都監，與判司天監邢中和擅易皇堂地。夏守恩領工徒數萬穿地，土石相半，眾議日喧，懼不能成功，中作而罷，奏請待命。謂庇允恭，依違不決。內侍毛昌達自陵下還，以其事奏，詔問謂，謂始請遣使按視。既而咸謂復用舊地，乃詔馮拯、曹利用等就謂第議，遣王曾覆視，遂誅允恭。

後數日，太后與仁宗坐承明殿，召拯、利用等諭曰：「丁謂為宰輔，乃與中官交通。」因出謂嘗托允恭令後苑匠所造金酒器示之，又出允恭嘗幹謂求管勾皇城司及三司衙司狀，因曰：「謂前附允恭奏事，皆言已與卿等議定，故皆可其奏；且營奉先帝陵寢，而擅有遷易，幾誤大事。」拯等奏曰：「自先帝登遐，政事皆謂與允恭同議，稱得旨禁中。臣等莫辨虛實，賴聖神察其奸，此宗社之福也。」乃降謂太子少保、分司西京。故事，黜宰相皆降制，時欲亟行，止令拯等即殿廬召舍人草詞，仍榜朝堂，布諭天下。

先是，女道士劉德妙者，嘗以巫師出入謂家。謂敗，逮繫德妙，內侍鞫之。德妙通款，謂嘗教言：「若所為不過巫事，不若托言老君言禍福，足以動人。」於是即謂家設神像，夜醮於園中，允恭數至請禱。及帝崩，引入禁中。又因穿地得龜蛇，令德妙持入內，紿言出其家山洞中。仍復教云：「上即問若，所事何知為老君，第云『相公非凡人，當知之』。」謂又作頌，題曰「混元皇帝賜德妙」，語涉妖誕。遂貶崖州司戶參軍。諸子並勒停。玘又坐與德妙奸，除名，配隸復州。籍其家，得四方賂遺，不可勝紀。其弟誦、說、諫悉降黜。坐謂罷者，自參知政事任中正而下十數人。在崖州逾三年，徙雷州，又五年，徙道州。明道中，授秘書監致仕，居光州，卒，詔賜錢十萬、絹百匹。

## 考據
* (元) 脫脫等纂《宋史·巻二百八十三》

分類:宋列傳
苟晞

**苟晞**，字**道將**，晉山陽人也。

## 馭下剛猛
少為司隸部從事，校尉石鑒深器之。東海王越為侍中，引為通事令史，累遷陽平太守。齊王冏輔政，晞參冏軍事，拜尚書右丞，轉左丞，廉察諸曹，八坐以下皆側目憚之。及冏誅，晞亦坐免。長沙王乂為驃騎將軍，以晞為從事中郎。晉惠帝征成都王穎，以為北軍中候。惠帝還洛陽，晞奔范陽王虓，虓承制用晞行兗州刺史。

汲桑之破鄴也，東海王越出次官渡以討之，命晞為前鋒。桑素憚之，於城外為柵以自守。晞將至，頓軍休士，先遣單騎示以禍福。桑眾大震，棄柵宵遁，嬰城固守。晞陷其九壘，遂定鄴而還。西討呂朗等，滅之。後高密王泰討青州賊劉根，破汲桑故將公師藩，敗石勒於河北，威名甚盛，時人擬之「韓白」。進位撫軍將軍、假節、都督青兗諸軍事，封東平郡侯，邑萬戶。

晞練於官事，文簿盈積，斷決如流，人不敢欺。其從母依之，奉養甚厚。從母子求為將，晞距之曰：「吾不以王法貸人，將無後悔邪？」固欲之，晞乃以為督護。後犯法，晞杖節斬之，從母叩頭請救，不聽。既而素服哭之，流涕曰：「殺卿者兗州刺史，哭弟者苟道將。」其杖法如此。晞見朝政日亂，懼禍及己，而多所交結，每得珍物，即貽都下親貴。

## 扈帝討逆

初，東海王越以晞復其仇恥，甚德之，引升堂，結為兄弟。越司馬潘滔等說曰：「兗州要衝，魏武以之輔相漢室。苟晞有大志，非純臣，久令處之，則患生心腹矣。若遷於青州，厚其名號，晞必悅，公自牧兗州，經緯諸夏，藩衛本朝，此所謂謀之於未有，為之於未亂也。」越以為然，乃遷晞征東大將軍、開府儀同三司，加侍中、假節、都督青州諸軍事，領青州刺史，進為郡公。晞乃多置參佐，轉易守令，以嚴刻立功，日加斬戮，人不堪命，號曰「屠伯」。頓丘太守魏植為流人所逼，眾五六萬，大掠兗州。晞出屯無鹽，以弟純領青州，刑殺更甚於晞，百姓號「小苟酷於大苟」，尋破植。

時潘滔及尚書劉望等共誣陷晞，晞怒，表求滔等首，又請越從事中郎劉洽為軍司，越皆不許。晞於是昌言曰：「司馬元超為宰相不平，使天下淆亂，苟道將豈可以不義使之？韓信不忍衣食之惠，死於婦人之手。今將誅國賊，尊王室，桓文豈遠哉！」乃移告諸州，稱己功伐，陳越罪狀。

時懷帝惡越專權，乃詔晞曰：「朕以不德，戎車屢興，上懼宗廟之累，下湣兆庶之困，當賴方岳，為國籓翰。公威震赫然，梟斬籓、桑，走降喬、朗，魏植之徒復以誅除，豈非高識明斷，朕用委成。加王彌、石勒為社稷之憂，故有詔委統六州。而公謙分小節，稽違大命，非所謂與國同憂也。今復遣詔，便施檄六州，協同大舉，翦除國難，稱朕意焉。」晞復移諸征鎮州郡

會王彌遣曹嶷破琅邪，北攻齊地。苟純城守，嶷眾轉盛，連營數十里。晞還，登城望之，有懼色，與賊連戰，輒破之。後簡精銳，與賊大戰，會大風揚塵，遂敗績，棄城夜走。嶷追至東山，部眾皆降嶷。晞單騎奔高平，收邸閣，募得數千人。懷帝密詔晞討越，晞復上表曰

五年，懷帝復詔晞曰：「太傅信用奸佞，阻兵專權，內不遵奉皇憲，外不協比方州，遂令戎狄充斥，所在犯暴。留軍何倫抄掠宮寺，劫剝公主，殺害賢士，悖亂天下，不可忍聞。雖惟親親，宜明九伐。詔至之日，其宣告天下，率齊大舉，桓文之績，一以委公。其思盡諸宜，善建弘略。道澀，故練寫副，手筆示意。」晞表曰：「奉被手詔，委臣征討，喻以桓文，紙練兼備，伏讀跪歎，五情惶怛。自頃宰臣專制，委杖佞邪，內擅朝威，外殘兆庶，矯詔專征，遂圖不軌，縱兵寇掠，陵踐宮寺。前司隸校尉劉暾、御史中丞溫畿、右將軍杜育，並見攻劫。廣平、武安公主，先帝遺體，咸被逼辱。逆節虐亂，莫此之甚。輒祗奉前詔，部分諸軍，遣王贊率陳午等將兵詣項，龔行天罰。」

## 宿將隕落

初，越疑晞與懷帝有謀，使游騎於成阜間，獲晞使，果得詔令及晉廷書，遂大構疑隙。越出牧豫州以討晞，復下檄說晞罪惡，遣從事中郎楊瑁為兗州，與徐州刺史裴盾共討晞。晞使騎收河南尹潘滔，滔夜遁，及執尚書劉會、侍中程延，斬之。會越薨，盾敗，詔晞為大將軍大都督、督青徐兗豫荊揚六州諸軍事，增邑二萬戶，加黃鉞，先官如故。晞以京邑荒饉日甚，寇難交至，表請遷都，遣從事中郎劉會領船數十艘，宿衛五百人，獻穀千斛以迎懷帝。朝臣多有異同。俄而京師陷，晞與王贊屯倉垣。豫章王端及和鬱等東奔晞，晞群官尊端為皇太子，置行台。端承制以晞領太子太傅、都督中外諸軍、錄尚書，自倉垣徙屯蒙城，贊屯陽夏。

晞出於孤微，位至上將，志頗盈滿，奴婢將千人，侍妾數十，終日累夜不出戶庭，刑政苛虐，縱情肆欲。遼西閻亨以書固諫，晞怒，殺之。晞從事中郎明預有疾居家，聞之，乃舉病諫晞曰：「皇晉遭百六之數，當危難之機，明公親稟廟算，將為國家除暴。閻亨美士，奈何無罪一旦殺之！」晞怒白；「我自殺閻亨，何關人事，而舉病來罵我！」左右為之戰慄，預曰：「以明公以禮見進，預欲以禮自盡。今明公怒預，其若遠近怒明公何！昔堯舜之在上也，以和理而興；桀紂之在上也，以惡逆而滅。天子且猶如此，況人臣乎！願明公且置其怒而思預之言。」晞有慚色。由是眾心稍離，莫為致用，加以疾疫饑饉，其將溫畿、傅宣皆叛之。石勒攻陽夏，滅王贊，馳襲蒙城，執晞，署為司馬，月餘乃殺之。

## 考據

分類:晉列傳
蔡京

**蔡京**，字**元長**，福建興化人。

## 見風使舵
京登熙寧三年進士第，調錢塘尉、舒州推官，累遷起居郎。使遼還，拜中書舍人。時弟卞已為舍人，卞乞班京下。兄弟同掌書命。後改龍圖閣待制、知開封府。元豐末，大臣議所立，京附蔡確，將害王珪以貪定策之功，不克。司馬光秉政，復差役法，為期五日，同列病太迫，京獨如約，悉改畿縣雇役，無一違者。詣政事堂白光，光喜曰：「使人人奉法如君，何不可行之有！」已而臺諫言京挾邪壞法，出知成德軍，改瀛州，徙成都。諫官范祖禹論京不可用，乃改江淮荊浙發運使，又改知揚州。歷鄆、永興軍，遷龍圖閣直學士，復知成都。

紹聖初，入權戶部尚書。章惇復變役法，置司講議，久不決。京謂惇曰：「取熙寧成法施行之爾，何以講為？」惇然之，雇役遂定。差雇兩法，光、惇不同。十年間京再蒞其事，成於反掌，兩人相倚以濟，識者有以見其姦。卞拜右丞，以京為翰林學士兼侍讀，修國史。文及甫獄起，命京窮治，京捕內侍張士良，令述陳衍事狀，即以大逆不道論誅，並劉摯、梁燾劾之。衍死，二人亦貶死，皆錮其子孫。王巖叟、范祖禹、劉安世復遠竄。京覬執政，曾布知樞密院，忌之，密言卞備位承轄，京不可以同升，但進承旨。宋徽宗立，罷為端明、龍圖兩學士，知太原，皇太后命帝留京畢史事。踰數月，諫官陳瓘論其交通近侍，瓘坐斥，京亦出知江寧，頗怏怏，遷延不之官。御史陳次升、龔夬、陳師錫交論其惡，奪職，提舉洞霄宮，居杭州。

## 回朝紹述

童貫以供奉官詣三吳訪書畫奇巧，留杭累月，京與遊，不舍晝夜。凡所畫屏幛、扇帶之屬，貫日以達禁中，且附語言論奏至帝所，由是帝屬意京。又太學博士范致虛素與左街道錄徐知常善，知常以符水出入元符后殿，致虛深結之，道其平日趣向，謂非相京不足以有為。已而宮妾、中官合為一詞譽京，遂擢致虛右正言，起京知定州。崇寧元年，徙大名府。韓忠彥與曾布交惡，謀引京自助，復用為學士承旨。徽宗有意修熙、豐政事，起居舍人鄧洵武黨京，撰《愛莫助之圖》以獻，徽宗遂決意用京。忠彥罷，拜尚書左丞，俄代曾布為右僕射。制下之日，賜坐延和殿，命之曰：「神宗創法立制，先帝繼之，兩遭變更，國是未定。朕欲上述父兄之志，卿何以教之？」京頓首謝，願盡死。二年正月，進左僕射。

京起於逐臣，一旦得志，天下拭目所為，而京陰託「紹述」之柄，用條例司故事，即都省置講議司，自為提舉。以其黨吳居厚、王漢之十餘人為僚屬，取政事之大者，如宗室、冗官、國用、商旅、鹽澤、賦調、尹牧，每一事以三人主之。凡所設施，皆由是出。用馮澥、錢遹之議，復廢元祐皇后。罷科舉法，令州縣悉仿太學三舍考選，建辟雍外學于城南，以待四方之士。推方田於天下。榷江、淮七路茶，官自為市。盡更鹽鈔法，凡舊鈔皆弗用，富商巨賈嘗齎持數十萬緡，一旦化為流丐，甚者至赴水及縊死。提點淮東刑獄章縡見而哀之，奏改法誤民，京怒，奪其官。因鑄當十大錢，盡陷縡諸弟，御史沈畸等用治獄失意，羈削者六人。

南開黔中，築靖州。辰溪猺叛，殺漵浦令，京重為賞，募殺一首領者賜之絹三百，官以班行，且不令質究本末。荊南守馬珹言：「有生猺，有省地猺，今未知叛者為何種族，若計級行賞，俱不能無枉濫。」蔣之奇知樞密院，恐忤京意，白言珹不體國，京罷珹，命舒亶代之，以勦絕群猺為期。西收湟川、鄯、廓，取䍧牱、夜郎地。擢童貫領節度使，其後揚戩、藍從熙、譚稹、梁師成皆踵之。凡寄資一切轉行，祖宗之法蕩然無餘矣。又欲兵柄士心皆歸己，建澶、鄭、曹、拱州為四輔，各屯兵二萬，而用其姻昵宋喬年、胡師文為郡守。禁卒于掫月給錢五百，驟增十倍以固結之。累轉司空，封嘉國公。

## 逢君怙權

京既貴而貪益甚，已受僕射奉，復創取司空寄祿錢，如粟、豆、柴薪與傔從糧賜如故，時皆折支，亦悉從真給，但入熟狀奏行。時元祐群臣貶竄死徙略盡，京猶未愜意，命等其罪狀，首以司馬光，目曰姦黨，刻石文德殿門，又自書為大碑，遍班郡國。初，元符末以日食求言，言者多及熙寧、紹聖之政，則又籍范柔中以下為邪等，凡名在兩籍者三百九人，皆錮其子孫，不得官京師及近甸。五年，進司空、開府儀同三司、安遠軍節度使，改封魏國。

時承平既久，帑庾盈溢，京倡為豐、亨、豫、大之說，視官爵財物如糞土，累朝所儲掃地矣。徽宗嘗大宴，出玉琖、玉卮示輔臣曰：「欲用此，恐人以為太華。」京曰：「臣昔使遼，見玉盤琖，皆石晉時物，持以誇臣，謂南朝無此。今用之上壽，於禮無嫌。」徽宗曰：「先帝作一小臺財數尺，上封者甚眾，朕甚畏其言。此器已就久矣，倘人言復興，久當莫辨。」京曰：「事苟當於理，多言不足畏也。陛下當享天下之奉，區區玉器，何足計哉！」五年正月，徽宗以言者毀黨碑，凡其所建置，一切罷之。京免為開府儀同三司、中太乙宮使。其黨陰援於上，大觀元年，復拜左僕射。以南丹納土，躐拜太尉，受八寶，拜太師。

三年，臺諫交論其惡，遂致仕。猶提舉修《哲宗實錄》，改封楚國公，朝朔望。四年五月，御史中丞石公弼、侍御史毛注數劾京，未允，至是，貶太子少保，出居杭。政和二年，召還京師，復輔政，徙封魯國，三日一至都堂治事。京之去也，中外學官頗有以時政為題策士者。提舉淮西學士蘇棫欲自售，獻議請索五年間策問，校其所詢，以觀向背，於是坐停替者三十餘人。初，宋制，凡詔令皆中書門下議，而後命學士為之。至熙寧間，有內降手詔不由中書門下共議，蓋大臣有陰從中而為之者。至京則又患言者議己，故作御筆密進，而丐徽宗親書以降，謂之御筆手詔，違者以違制坐之。事無巨細，皆託而行，至有不類帝劄者，群下皆莫敢言。由是貴戚、近臣爭相請求，至使中人楊球代書，號曰「書楊」，京復病之而亦不能止。

京又更定官名，以僕射為太、少宰，自稱公相，總治三省。追封王安石、蔡確皆為王，省吏不復立額，至五品階以百數，有身兼十餘奉者。侍御史黃葆光論之，立竄昭州。拔故吏魏伯芻領榷貨，造料次錢券百萬緡進入，徽宗大喜，持以示左右曰：「此太師與我奉料也。」擢伯芻至徽猷閣待制。京每為徽宗言，今泉幣所積贏五千萬，和足以廣樂，富足以備禮，於是鑄九鼎，建明堂，修方澤，立道觀，作《大晟樂》，制定命寶。任孟昌齡為都水使者，鑿大伾三山，創天成、聖功二橋，大興工役，無慮四十萬。兩河之民，愁困不聊生，而京僴然自以為稷、契、周、召也。又欲廣宮室求上寵媚，召童貫輩五人，風以禁中逼側之狀。貫俱聽命，各視力所致，爭以侈麗高廣相誇尚，而延福宮、景龍江之役起，甚於艮嶽。

## 國危竄死
宣和二年，令致仕。六年，以朱勔為地，再起領三省。京至是四當國，目昏眊不能事事，悉决於季子絛。凡京所判，皆絛為之，且代京入奏。每造朝，侍從以下皆迎揖，呫囁耳語，堂吏數十人，抱案後從。驟引其婦兄韓梠为户部侍郎，媒糵密謀，斥逐朝士，創宣和庫式貢司，四方之金帛與府藏之所儲，盡拘括以實之，為天子私財。宰臣白時中、李邦彥惟奉行文書而已，既不能堪。兄攸亦發其事，徽宗怒，欲竄之，京力丐免，特勒停侍養，而安置韓梠黄州。未幾，褫絛侍讀，毀賜出身敕，而京亦致仕。方時中等白罷絛以撼京，京殊無去意。徽宗呼童貫使詣京，令上章謝事，貫至，京泣曰：「上何不容京數年，當有相讒譖者。」貫曰：「不知也。」京不得已，以章授貫，徽宗命詞臣代為作三表請去，乃降制從之。

欽宗即位，邊遽日急，京盡室南下，為自全計。天下罪京為六賊之首，侍御史孫覿等始極疏其姦惡，乃以秘書監分司南京，連貶崇信、慶遠軍節度副使，衡州安置，又徙韶、儋二州。行至潭州死，年八十。子儵先死，攸、翛伏誅，絛流白州死，鞗以尚茂德帝姬免竄，餘子及諸孫皆分徙遠惡郡。

## 考據
* (元) 脫脫等纂《宋史/巻四百七十二》

分類:宋列傳
段凝

**段凝**初名**明遠**，汴梁人。

## 梁室倖嬖

凝為澠池主簿，其父事梁太祖，以事坐徙。後凝棄官，亦事太祖，為軍巡使。又以其妹內太祖，妹有色，後為美人。

凝為人憸巧，善窺迎人意，又以妹故，太祖漸親信之，常使監諸軍。為懷州刺史，太祖北征，過懷州，凝獻饋甚豐，太祖大悅。過相州，相州刺史李思安獻饋如常禮，比凝為薄，太祖怒，思安因以得罪死。遷凝鄭州刺史，使監兵於河上。李振亟請罷之，太祖曰：「凝未有罪。」振曰：「待其有罪，則社稷亡矣！」然終不罷。

## 弄險覆邦
唐莊宗已下魏博，與梁軍相距河上。梁以王彥章為招討使，凝為副。是時，梁末帝昏亂，近習趙巖、張漢傑等用事，凝遂依附巖等。彥章為招討使，三日，用奇計破唐軍於德勝南城。而凝與彥章各自上其功，巖等從中匿彥章功狀，悉歸其功於凝。凝因納金巖等，求代彥章，末帝惑巖等言，卒以凝為招討使，屯王村。

是時，汴京僅保鑾五百騎，皆新捉募之兵，不可用。唐已下鄆州，凝乃自酸棗決河東注鄆，以隔絕唐軍，號「護駕水」。莊宗自鄆趨汴，梁之勝兵皆屬凝，汴京無備，乃遣張漢倫馳馹召凝於河上，漢倫中道墜馬，傷不能進。

## 兩朝起落
已而梁亡，凝率精兵五萬降唐，莊宗賜以錦袍、御馬。明日，凝奏：「故梁姦人趙巖、張漢傑等十餘人侮弄權柄，殘害生靈，請皆族之。」凝出入唐廷無愧色，見唐將相若倡優，因伶人景進納賂劉后，以求恩寵。莊宗甚親愛之，賜姓名曰「**李紹欽**」，授泰寧軍節度使。居月餘，用庫錢數十萬，有司請責其償，莊宗釋之。郭崇韜固請，以為不可，莊宗怒曰：「朕為卿所制，俱不自由！」終釋之。

莊宗遣李紹宏監諸將備契丹，凝軍瓦橋關，以諂事紹宏，紹宏數薦凝可大用，郭崇韜每以為不可，遷武勝軍節度使。趙在禮反，紹宏請以凝招討，莊宗使凝條奏方略，凝所請偏裨，皆其故黨，莊宗疑之，乃止。明宗立，與梁降將溫韜皆收下獄，旋赦之，勒歸田里。明年，長流遼州，命自盡。

## 出典

分類:五代列傳
九六共識

九六共識者，乃前中華民國副總統呂秀蓮所倡之議。其意謂自臺灣於一九九六年三月二十三日首度民選總統以來，已然成為一主權國，非他國所制。蓋唯有主權國之民，方得以自由民主之道選舉其元首。柯文哲參與二〇二四年總統選舉，亦援引此議。

## 歷史

一九九四年，次第民會臨集，議裁《國朝憲章增文》，定云：「統領之選，自第九任始，當由我區黎庶親擇，乃民權所見而產其君者」，此乃吾民始得議主之契機也。

二千一載，《玉山》創呂氏訪馬之言，曰：「九六歲，吾民初得以選決國君，其時，中國三矢箭威，然克氏暗遣艦兩，為臺固後援」，並謂：「自此日，吾臺、國朝已以理實二事而自立，所選之統，即為國朝統，藍綠所同。」呂以此為「九六所共」，欲合民心而固臺所立。呂謂九二虛而九六實，民皆同國所名。

二千一載三月十八，呂與民、臺及三十餘團，倡「九六共會」，執「統由民選，國自立」之旗，號眾響應，欲以九六之日為「國自立紀」，迫馬辭九二共。昆輝言呂行九六之舉，目明而意遠，國由統選，證立之昭，唯九六有，九二非也。

二千一載三月廿七，九六推動聯之會於北市平園大台，與者鳴「立鐘」，象徵「統選民決，臺固其權」。呂謂，九六之選，三意俱全，投者共證臺國已立。昆輝復言，九六為實，九二乃無。

二千一載十月十五，呂重申，臺當持九六，九六已立，當新中國之見，曰：「毋須反共，勿滯於惡共匪之時，二二八之悲情當止，兩岸關系，民力可變。」

二千一二載元月十二，呂立會演曰：「國憲於臺之行，謬存多，倘憲以定國，禍或臻多，故呂不贊憲之共，而重九六，曰：『臺自九六立統，國已立，憲無過者。』」呂又言：「臺國已立，號之異見，或再議也。」

二千一二載三月二十，呂於訪中言：「臺九六立統，即民投之證，且國際已諾，臺至今立十五載矣！」

二千一三載四月廿九，呂於反中會言：「九六統選，乃臺民共證國權之行，為二千三百萬民之共，九六可替九二，證臺國已立。」呂又擊姚之言：「臺獨無市，實忘九六，歷失矣！」呂言：「吾告汝，臺已立，豈能否之？」

二千一三載十二月廿七，呂言：「民進九一臺獨綱云，共國必經投決，而九六吾民已共立統，定臺為國，國號猶中華。九九前途決議首言：『臺為獨立國』，此已推翻臺獨，今號中華，改則投以決之。」

二千二三載三月卅一，臺民黨柯言：「無九二，唯九六。統選立，臺名立，此為合民之所見。」
邦蒂號叛變記

英舶**邦蒂號**，往太平洋覓枳。枳者，麵包樹果也。英欲取其樹，植於西印諸島，以饋奴。一七八七年，布來率四十五人，航海而去。舟有四炮，半磅砲十，兵器若干。眾中有軍士，有舟師，有匠人，有醫者，有草木之學者。布來年三十有三，眾多少年也。

舟行艱險，經合恩角，遇驚濤駭浪。舟子疲憊，思歸心切。抵塔希提，眾人怠惰，多與土女通。布來責罰益嚴，眾心益怨。

一七八九年四月，克里斯蒂作亂。夜半，克率眾執布來，奪舟。布來及十八忠者被逐，置小舟中。布來操舟渡重洋，行三千五百浬，幸得生還。

叛者或居塔希提，或遁皮特凱恩島。英廷聞變，遣潘朵拉舟往捕。至塔希提，擒十四人。復尋皮島，終不得。歸途觸礁，舟沉，眾多溺死。所擒十人解英，論罪：四赦，三宥，三梟首。

皮島叛者久而不覺。及發現時，眾已相殺幾盡，婦人亦相攻。獨亞當斯存，眾婦孺依之。英廷憫之，不問其罪。

自是以往，叛者之裔世居皮島。島上人口雖屢盛衰，然綿延不絕，以迄於今。

是役也，始於覓枳，終於逆亂。誠海上之奇變，舟師之鑑戒也。然則，布來之仁厚嚴明，與克里斯蒂等之桀驁不馴，孰是孰非？論者紛紛，莫衷一是。惟史存其事，以俟來者論斷焉。

覓枳之舉，實乃英國經略之一端。取此遠方之物，植於所轄之地，冀以養奴，增殖民之利。然此舉竟致大亂，多人喪生，數島遂有新族，此事可謂天數。
合恩角

**合恩角**者，南美洲極南之地也。處天涯海角，巉岩聳峙。大西洋、太平洋交匯於斯，怒濤拍岸，飛沫若雪。

昔荷蘭舟師首圓此角，為航海壯舉。其後商舶往來，多由此道。險阻重重，覆舟傷亡屢見不鮮，遂聲名遠播。

今遊舟競相征服，以為航海術之砥礪。然天時不測，寒暑無常。冬日晝短夜長，夏則晝夜顛倒。

智利國設水師駐防於此，立碑紀英烈。此舉雖有裨貿易，廣地理之學，然地處僻遠，百物匱乏，實不宜久處。

總之，合恩角雖為航海要衝，然天險難測，誠危道哉。
蔵元付中間

**藏元付中間**者，昔日本長州藩特有之職也。藏元，掌藩庫出納。中間，即足輕，下級武士也。藏元付中間，乃附藏元之足輕，位卑而任重。

平時，掌文書、會計諸務。戰時，則衛軍需，或為下級軍吏。雖得佩刀，然位不及諸武士。

山縣有朋父即任是職，可見有朋出身非顯，而起微賤。此亦見有朋之奮發有為，能自卑微而登人臣極品，誠難能可貴也。
燕帖木兒

**燕帖木兒**，欽察人，祖土土哈，父床兀兒。

## 勤王定鼎

初事元武宗於潛邸，宿衛十餘年，特見愛幸，及即位，授正奉大夫、同知宣徽院事。皇慶元年，襲左衛親軍都指揮使。泰定二年，加太仆卿。三年，遷同僉樞密院事，進僉書樞密院事。時倒剌沙用事，災眚屢見。有右衛千戶任速哥與前湖廣行省右丞速速密議曰：「英宗之弑，倒剌沙等與鐵失通謀。今奸臣當國，先帝之仇未復。武宗皇子二人。周王遠逃沙漠，難以達意；懷王人望所歸，近在金陵，若同心推戴，此不世之功也。」乃同告於燕帖木兒，燕帖木兒聞之矍然。速哥復說之曰：「公，國之世臣，以順討逆，何憂不濟？若他日有先我起事者，公必爲禍首矣。」燕帖木兒然之。

致和元年秋七月，泰定帝崩，燕帖木兒方總環衛事，留大都。乃與繼母察吉兒公主及其党阿剌帖木兒、孛倫赤、剌剌等密議迎文宗立。八月甲午，燕帖木兒率勇士納只禿魯等十七人入興聖宮，集百官，執中書平章政事烏伯都剌、伯顔察兒，露刃暫衆曰：「祖宗正統屬在武宗皇帝之子，敢有不順者斬。」衆皆奔散。捕中書左丞朵朵、參知政事王士熙等下於獄，與西安王阿剌忒納失里入守內庭，即命前河南行省參知政事明里董阿、前宣政使答里麻失里乘驛至江皮，奉迎大駕，密諭河南行省平章政事伯顔簡兵扈從。

諸臣受命，未知所謝，燕帖木兒指使南向拜，衆愕然，始喻其意。燕帖木兒弟撒敦、子唐其勢在上都，密遣塔失帖木兒召之，皆棄其妻子來奔。再遣撒里不花、鎖南班趣大駕早發。又令塔失帖木兒僞爲南使雲：「諸王帖木兒不花、寬徹普化，湖廣、河南省臣及河南都萬戶扈從新天子，旦夕至，民勿疑懼。」以撒敦守居庸關，唐其勢守古北口。復命乃馬台僞爲北使，稱明宗從諸王兵南還。撒里不花至自江陵，詔拜燕帖木兒知樞密院事。丁巳，文宗至大都，居禁中。

是時，粱王王禪及太尉不花、丞相塔失帖木兒、平章政事買閭、御史大夫紐澤等自上都來討，次榆林，詔燕帖木兒帥師禦之。九月朔，撒敦先驅，至榆林西，乘其未陣薄之，王禪等大敗。詔燕帖木兒還都。已而遼東平章政事禿滿叠兒等入山海關，至遷民鎮，撒敦其衆於東沙流河。燕帖木兒與諸王大臣請文宗早即大位，以安天下，文宗以明宗居長，固辭。燕帖木兒曰：「人心向背之機，間不容髮，倘失之，噬臍無及，文宗曰：「必不得己，當明詔天下，以著予退讓之意。」

壬申，文宗即位，封燕帖木兒「**太平王**」，以太平路爲其食邑，加開府儀同三司、上柱國、錄軍國重事、中書右丞相、監修國史、知樞密院事，賜黃金五百兩、白金二千五百兩、鈔一萬錠、金素織段色繪二千匹、海東白鶻一、青鶻二、豹一、平江官地五百頃。詔將大軍拒禿滿叠兒於薊州，次三河，而王禪等軍已破居庸關，進屯三家。燕帖木兒乃蓐食倍道而還。抵榆河，聞文宗出齊化門視師。單騎見文宗曰：「陛下出，民必驚擾，凡戰事一以責臣，願陛下亟還。」文宗乃還宮，未幾，阿速衛指揮使忽都不花、塔海帖木兒，同知台不花構變，事覺，械送大都斬之。與王禪前軍遇於榆河，敗之，追至紅橋北。王禪將阿拉帖木兒槍剌燕帖木兒，不中，燕帖木兒以刀格其槍，就斫之，中左臂。部將和尚斫忽都帖木兒，亦中左臂。二人皆王禪驍將，敵爲奪氣，遂退師白浮。燕帖木兒夜遣裨將阿剌帖木兒、孛羅倫赤、岳來吉將百騎鼓噪射其營，敵驚擾，自相蹂躪，王禪等棄甲北走。越數日，王禪復集散卒來攻，燕帖木兒堅壁不出。是夜，命撒敦脫脫木兒伏敵營前後，吹銅角爲夾攻之勢，王禪復遁。遲明，追及於昌平北，斬首數千級，降者萬餘人。

## 弒君威熾

文宗遣賜上尊，諭之曰：「丞相親冒矢石。脫有不虞，其若宗社何？自後以大將旗鼓，督戰可也。」燕帖木兒對曰：「臣身先諸將，敢後者臣論以軍法，若托之諸將，萬一失利，悔將何及？」是日，還至昌平。聞上都將竹溫台、闊克襲破古北口，掠石槽。乃遣撒敦爲先驅，燕帖木兒以大軍繼之。轉戰四十里，至牛頭山，擒駙馬博羅帖木兒。平章蒙古達實、也克帖木兒等，獻於闕下，斬之。

時也先帖木兒、禿滿叠兒陷通州，將襲大都，燕帖木兒引還。十月朔，至通州，乘其初至，擊之，也先帖木兒等走渡潞河。追至檀子山棗林，也先帖木兒、禿滿叠兒與陽翟王太平、國王朵羅礙、平章塔海等來拒，士皆殊死戰。唐其勢陷陣，刺殺太平，敵始崩潰，也先帖木兒等夜遁。諸王忽剌礙，指揮使阿剌帖木兒、安童又入紫荊關，犯良鄉。燕帖木兒循北山而西，兵士脫銜系囊，盛莝豆以飼馬，行且食，至盧溝河，忽喇礙望風敗走。是日凱旋入都，文宗悅，賜燕興聖殿，加號達剌罕，授大平王金印，並降制書，賜玉盤、龍衣，金腰帶等。

既而禿滿叠兒復入古北口，燕帖木兒戰於檀州，敗之。萬戶哈敕那懷率麾下萬人降，殺禿滿叠兒，獲忽剌礙、阿剌帖木兒、安童、朵羅礙、塔海等，盡殺之。先是，齊王月魯帖木兒與燕帖木兒叔父蒙古元帥不花帖木兒，聞文宗即位，起兵襲上都。壬寅，倒剌沙肉袒奉皇帝寶出降。庚戌，文宗禦興聖殿，受皇帝寶，下倒剌沙於獄。兩都平，賜燕帖木兒珠衣二、七寶束帶一、白金甕一、黃金瓶二、海東白鶻一、青鶻三、白鷹一、豹二。十二月，置龍翊衛，命燕帖木兒領之，尋升爲大都督府。燕帖木兒乞罷相，還宿衛，文宗曰：「卿尚未入台，其聽後命。」天曆二年二月，遷御史大夫，依前開府儀同三司、上柱國、錄軍國重事、太平王。俄復拜中書右丞相、監修國史、知摳密院事、領都督府龍翊侍衛親軍都指揮使司事，就佩元降虎符。

三月，詔燕帖木兒護璽寶北上，覲明宗於行在。監修國史、答剌罕、太平王並如故。明宗拜燕帖木兒太師，仍命爲開府儀同三司、上柱國、錄軍國重事、中書右丞相。燕帖木兒恃功驕恣，明宗潛邸諸臣待燕帖木兒無加禮，燕帖木兒怒，又怒明宗躬攬萬幾、潛邸諸臣用事，奪其權寵，乃潛以弑逆之謀白於文宗。未幾，明宗暴崩。燕帖木兒以皇后命奉皇帝璽授文宗，疾驅而返，復與諸王大臣勸進。至順元年五月，文宗命獨爲丞相以尊異之，凡中書一切政務悉聽總裁，諸王、公主、駙馬、近侍人員及官員人等，敢有隔越聞奏，以違制論。

## 縱慾而逝

六月，知樞密院事闞徹伯，脫脫木兒等惡其權重，欲圖之，爲燕帖木兒所殺。二年二月，建第于興聖宮之西南，命留守司董其役。尋又立生祠於紅橋，詔養其次子塔喇海爲皇子。三年二月，又以燕帖木兒兼奎章閣大學士，領奎章閣學士院事。賜龍慶州之流杯園池水磑土田。又賜平江、松江、江陰蘆場、蕩山、沙塗、沙田等地。燕帖木兒奏言：「平江、松江圩田五百頃，糧七千七百石願增爲萬石入官，以所得余米贍弟撒敦。」詔從之。

四年，文宗大漸，遺詔立明宗之子懿璘真班，是爲寧宗，越四十三日而崩。皇后臨朝，燕帖木兒與群臣議立文宗子燕帖古思，弗聽。乃迎明宗長子妥歡帖木兒於靜江。至良鄉，燕帖木兒上謁，與之並馬行，馬上舉鞭指畫，告以國家多難遣使奉迎之故。妥歡帖木兒無一語酬之，燕帖木兒疑其意不可測，又恐其即位後究其逆謀。於是妥歡帖木兒至都，遷延數月未正大位，國事皆決于燕帖木兒，白皇后行之。

燕帖木兒取泰定帝后爲夫人，前後尚宗室之女四十人，有交禮三日遽遣歸者，後房充斥不能盡識。一日，宴趙世延家。男女列坐，名鴛鴦會。見座隅一婦色甚麗問曰：「此爲誰？」欲與之具歸。左右曰：「此太師家人也。」至是荒淫日甚，體羸溺血而卒，年四十八。燕帖木兒薨，妥歡帖木兒始即位，是爲惠宗。

## 考據
* (明) 宋濂等纂《元史/巻一百三十八》

分類:元列傳
髮

**髮**者，毛也。生於膚之毛囊，蛋白所成絲也。哺乳之屬，以此為異。人身除無毛處，餘皆生粗細毛髮。世多關髮之生長、類型、護理，蓋髮為要材，主由蛋白質成，尤以α-角蛋白為甚。

髮有三層：最外為鱗片狀之表皮，次為主體之皮質，內為髓質。生長分三期：生長、退化、靜止。其率因人而異，月可長六分至三分有六。長短、色澤、型態，每因種、歲、性、信而異。

髮之用有三：一曰保暖，二曰蔽體，三曰美觀。寒則毛豎以禦寒，熱則毛伏以散熱。眉目之毛，可擋汗塵。獸之鬃毛，可禦敵護身。

髮色有黑、白、黃、赤。幼時多黑，老則漸白。色之變化，由於黑色素之多寡。黑色素少則髮黃，全無則髮白。

古有云：「髮膚受之父母，不敢毀傷。」是以禮教重髮。然世俗之見，因時因地而異。或以長髮為尊，或以短髮為美。

《黃帝內經》曰：「髮者，血之餘也。」養血則髮榮，血衰則髮枯。故護理之道，古今皆然。洗以清水，梳以細櫛，油以膏脂，皆所以養髮也。髮若不潔，易生蟲疾。

觀髮可知人之健康，辨髮可識人之來歷。上自天文，下至人事，無不與髮相關。昔人重髮，今人尤甚，蓋髮之妙用無窮也。

分類:胴體
任天堂博物館

**任天堂博物館**建於日本山城府宇治邑，令和六年春落成，秋啟。此館昔為小倉作坊，專製牌札，兼修戲器。今改建為史料之館，陳列任氏舊物，紀往事，珍奇畢集。

館設二層：上陳舊器，下設遊戲場。凡妙器奇具，皆備於此，且詳加註釋，歷歷可觀。又設牌札工坊，使觀者得親試製作，習其技藝，工巧備至。

館側有茶肆，賓客可選食材，制其所願之餅齏。又備異品美飲及珍饌佐膳。其貨廛則售諸多物件，皆取任氏戲具世界及諸角色為題，或館內所專售之奇品，非門外所可得也。然此二處，唯持券者始可入內享之。

凡欲觀覽者，當先申報所願觀之期，俟籤成乃得券，繼而繳其費焉。若有因故致券有餘者，館方或更啟售券之門，於官署上預告可取之日，俾後來者可再得以入焉。

此館之建，有利有弊。利者五：存舊物，昭往事；設遊戲，益游興；開工坊，傳技藝；備珍饌，悅賓客；售奇品，增收益。弊者二：抽籤入館，恐遺才；僅持券可入茶肆、貨廛，或失商機。

總之，此館之設，可謂匠心獨運，別開生面。既存史料，又饗遊客，實為難得之勝境矣。
蘇萊曼一世

**蘇萊曼一世**，奧斯曼第十帝也。生於一四九四年。父塞利姆一世，母哈夫薩后。

帝聰穎好學。年十有七，出典卡法，繼掌馬尼薩、愛迪爾內諸邑。一五二〇年九月，塞利姆崩，帝即位。

元年，平大馬士革之亂。

二年，親征匈牙利，克貝爾格勒。

三年，取羅德島，圍城五月而下。醫院騎士遁，帝恕之。

七年，再征匈牙利，大破其軍於莫哈奇。匈王路易斯殞於陣，帝慨然曰：「朕雖與之敵，豈欲其未享國樂而殞耶？」其後匈地大亂，帝數出師，與哈布斯堡爭之。

十年，圍維也納，不克而還。

十三年，復攻維也納，亦不利。

十四年，東征波斯，大捷，取巴格達。

二十九年，再征波斯。敵設險，帝師深入高加索，糧道不繼，不得已退師。

三十五年，三征波斯。兩軍相持，終以和議罷兵，分亞美尼亞、喬治亞諸地。

帝重海權，命哈伊爾丁為水師都督，屢與葡、西二國爭鋒於印度洋、地中海。又遣艦援亞齊，以抗葡人。與法蘭西結盟，共制哈布斯堡。

帝勵精圖治，親定律法，世稱「立法者」。崇文興教，禮樂大彰。然晚年寵信露克珊妃，廢太子穆斯塔法，另立塞利姆二世為嗣，朝綱漸紊。

四十七年，帝親征匈牙利，圍攻西格特瓦爾。秋，帝崩於軍，春秋七十有三。

或曰：蘇萊曼在位四十有六載，威加海內，奧斯曼國勢極盛。然帝殂後，國運漸衰，蓋開衰微之漸矣。

## 據
京都大學

**京都大學**，略云**京大**，日本之大學也，處京都市，肇於明治三十年。
學院有十，今有生員凡二萬二千餘人。

## 它典
* 京都大學

分類:日本之大學
忒彌斯托克利斯

**忒彌斯托克利斯**者，雅典人也。西元前五百二十四年生於斐利阿賴伊邑，時當波斯戰前。父曰尼奧克利斯，寒門子弟；母或曰優特爾佩，或曰阿布羅托農，其籍無考。

幼時，或傳其頑劣，為父所棄。然普魯塔克以為訛傳。師嘗謂之曰：「爾後必非庸人，善惡未可知耳。」及長，善辯，通法理，頗得民心。常遊市井，與平民酒肆論政，識遍鄉里。

時值雅典變革，貴族失勢，民主漸興。忒氏慧眼獨具，審時度勢，結交平民，漸成其勢。年三十，登廷為執政官，建議建造新港，名曰比雷埃夫斯。此港三面臨海，易守難攻，實為良策。

其後與阿里斯蒂德爭權。兩人政見相左，忒氏主張建海軍，阿氏則力主分銀於民。會雅典銀礦新發，忒氏提議造戰船二百。眾議紛紜，終以忒氏之策為勝。阿氏以人望高，為忒氏所忌，遂遭放逐。

波斯大舉入侵，忒氏統帥希臘聯軍。初戰阿爾特米西翁，僅以寡敵眾。及戰薩拉米斯，設奇計誘敵入海峽，大破波斯艦隊。此役也，希臘轉危為安，忒氏之功不可沒也。

戰後，忒氏力主重建雅典城牆。斯巴達懼雅典坐大，屢加阻撓。忒氏以智謀應之，終得如願。然其後政敵日眾，終被放逐。流亡阿爾戈斯，繼而奔波諸邦。最後投奔波斯，為亞達薛西王所禮遇，拜為馬格尼西亞太守。

忒氏在位五載，卒於異鄉，年六十有五。臨終，或云求歸葬故土，然未得應許。其人也，足智多謀，有遠見卓識。生平雖多爭議，然其功於雅典，功於全希臘，不可磨滅。後世史家多譽之，以為希臘諸賢傑中最具才幹者。
周勃

**周勃**，沛人，以織薄曲爲生，常以吹簫給喪事，材官引強。

## 破秦滅楚
漢高帝爲沛公初起，勃以中涓從攻胡陵，下方與。方與反，與戰，卻敵。攻豐，撃秦軍碭東，還軍留及蕭。復攻碭，下下邑，先登，賜爵五大夫。攻蘭、虞，取之，撃章邯車騎殿。略定魏地，攻轅戚、東嬢，以往至栗，取之。撃秦軍阿下，破之，追至濮陽，下蘄城。攻都關、定陶，襲取宛朐，得單父令。夜襲取臨濟，攻壽張，以前至巻，破李由雍丘下。攻開封，先至城下爲多。後章邯破項梁，沛公與項羽引兵東如碭。自初起沛還至碭，一歳二月。楚懷王封沛公號武安侯，爲碭郡長。沛公拜勃爲襄賁令。從沛公定魏地，攻東郡尉於成武，破之。攻長社，先登，攻潁陽、緱氏，絶河津，撃趙賁軍。南攻南陽守齮，破武關、嶢關。攻秦軍於藍田，至咸陽，滅秦。

項羽至，以沛公爲漢王。漢王賜勃爵爲威武侯，從入漢中，拜爲將軍。還定三秦，賜食邑懷德。北撃趙賁、内史保於咸陽，救漆，撃章平、姚卬軍。西定汧還下郿、頻陽。圍章邯廢丘，破之。西撃益已軍，破之。攻上邽，東守嶢關，撃項羽。攻曲遇，還守敖倉，追項羽。羽死，因東定楚地泗水、東海郡，凡得二十二縣。還守雒陽、櫟陽，賜與潁陰侯灌嬰共食鍾離。

## 勤王安劉
漢五年，以將軍從髙帝撃燕王臧荼，破之易下，所將卒當馳道爲多。賜爵列侯，剖符世世不絶，食絳八千二百八十戸。以將軍從髙帝撃韓王信於代，降下霍人。以前至武泉，撃胡騎，破之武泉北，轉攻韓信軍銅鞮，破之。還，降太原六城，撃韓信胡騎晉陽下，破之。後撃韓信軍於硰石，破之，追北八十里。還攻樓煩三城，因撃胡騎平城下，所將卒當馳道爲多。

勃爲人木強敦厚，髙帝以爲可屬大事。勃不好文學，毎召諸生説士，東鄕坐責之：「趣爲我語。」其椎少文如此。勃既定燕而歸，髙帝已崩，以列侯事惠帝。惠帝六年，置太尉官，以勃爲太尉。十年，呂后崩，呂祿以趙王爲漢上將軍，呂産以呂王爲相國，秉權，欲危劉氏。勃與丞相陳平、朱虚侯章共誅諸呂。

於是陰謀乃爲「少帝及濟川、淮陽、恆山王皆非惠帝子，呂后以計詐名它人子，殺其母，養之後宮，令孝惠子之，立以爲後，用彊呂氏。今已滅諸呂，少帝即長用事，吾屬類無矣，不如視諸侯賢者立之。」遂迎立代王，是爲文帝。命滕公夏侯嬰召乘輿車載少帝出，少帝曰：「欲持我安之乎？」滕公曰：「就舍少府。」乃奉天子法駕，迎文帝代邸，報曰：「宮謹除。」文帝入未央宮，有謁者十人持戟衞端門，曰：「天子在也，足下何爲者？」不得入。勃往喩，乃引兵去，文帝遂入宮。是夜，有司分部誅濟川、淮陽、常山王及少帝於邸。

## 全身而退
文帝即位，以勃爲右丞相，賜金五千斤，邑萬戸。居十餘月，或説勃曰：「君既誅諸呂，立代王，威震天下，而君受厚賞處尊位以厭之，則禍及身矣。」勃懼，亦自危，乃謝請歸相印，文帝許之。歳餘，陳平卒，文帝復用勃爲丞相。十餘月，詔曰：「前日吾詔列侯就國，或頗未能行，丞相朕所重，其爲朕率列侯之國。」乃免相就國。

歳餘，毎河東守尉行縣至絳，勃自畏恐誅，常被甲，令家人持兵以見。其後或有上書告勃欲反，下廷尉，逮捕勃治之。勃恐，不知置辭，吏稍侵辱之。勃以千金與獄吏，獄吏乃書牘背示之，曰「以公主爲證」。公主者，文帝女也，勃太子勝之尚之，故獄吏教引爲證。初，勃之益封，盡以予薄昭。及繫急，薄昭爲言薄太后，太后亦以爲無反事。文帝朝，太后以冒絮提文帝，曰：「絳侯綰皇帝璽，將兵於北軍，不以此時反，今居一小縣，顧欲反邪！」文帝既見勃獄辭，乃謝曰：「吏方驗而出之。」於是使使持節赦勃，復爵邑。勃既出，曰：「吾嘗將百萬軍，安知獄吏之貴也！」遂復就國，文帝十一年薨，謚曰「武侯」。

## 考據
* (漢) 司馬遷纂《史記/巻五十七》

分類:漢列傳
塞利姆一世

**塞利姆一世**，奧斯曼第九帝也。一四七〇年十月初十日生於阿馬西亞。父巴耶濟德二世，母蓋希臘人。

帝幼而敏慧，長而文武兼修。年十有七，出牧特拉布宗。牧時屢建功績，嘗擊退薩法維軍，攻佔喬治亞西境，獲奴甚眾。一五〇五年，敗薩法維三千眾於厄爾津詹。一五〇七年，復敗薩法維軍。

一五一二年，巴耶濟德欲立艾哈邁德為嗣。帝不平，起兵反。初戰不利，幾為擒，僅以三千餘眾遁去。然終廢其父，即帝位。既立，誅諸兄弟及其子，並諸近親，唯存一子穆拉德。

帝即位伊始，即圖伐波斯。一五一四年，大舉東征，敗沙阿伊斯邁伊爾於查爾德蘭。伊斯邁伊爾幾為俘，僅以身免。帝入大不里士，縱兵大掠。

一五一六年，帝復伐馬木路克國。先敗其軍於馬爾季達比克，繼而破其軍於里達尼耶。遂攻取敘利亞、巴勒斯坦、埃及，併阿拉伯半島。麥加、麥地那諸聖地，悉入版圖。

帝性剛果，多疑。諸臣稍有不順，輒加誅戮。一臣戲言欲預知死期，帝笑曰：「朕欲殺汝久矣，奈無人可任爾職耳。」時有俗語云：「寧為塞利姆之驢，勿為其宰相。」蓋言其殺宰相之多也。

帝雅好詩文，善波斯語，常自比亞歷山大大帝、愷撒。嘗修葺伊本·阿拉比墓，造清真寺於君士坦丁堡，名曰亞武茲塞利姆。

一五二〇年九月二十二日，帝崩於朱魯，年四十有九。在位雖不永，然拓土萬里，奠奧斯曼帝國極盛之基。其政雖嚴，然平定內亂，混一回回諸國，功不可沒。惜其在位日淺，未能盡善國政。

帝二妃：哈夫薩，生蘇萊曼；阿伊謝，先嫁帝之兄。生子六，蘇萊曼最顯，嗣位為名君。生女九，長公主哈蒂傑最著。

或曰：塞利姆短治，奠基永固。拓土萬里，威加四海。雖多猜忌，終成偉業。統一教門，功垂千古。

## 據
阿爾伯特·施佩爾

thumb|施佩爾之像
**阿爾伯特·施佩爾** ，德意志巴登人。生於西元一九〇五年三月十九日。

## 生平

家世營繕，少敏黠，年廿六，入納粹黨於京師。施氏素諳經營，善興作，及希特勒當國，授京師營建總監。凡總理邸、紐倫堡議場、日耳曼尼亞都會之役，鳩工會材，施氏皆掌時程督之。歐洲戰事起，營造大興，施氏以時省其堅潔，董其窳濫，視其役大小而撥節，於是希氏益寵眷。一九四二年二月，擢施氏為軍備部長，帝國輜重儲貯，俱籍物料數以供其修作用。一九四五年初，美、蘇、英盟軍合兵攻德師，數大破之，拔普魯士、西里西亞、萊茵、易北河諸城。希氏困篤，怒甚，乃議墮京師城郭，庫帑、市曹、民邸等盡毀之。施氏聞輒力爭，數上疏極陳不可，議遂止。四月，希氏薨。五月，蘇軍陷京師，旋逮問希氏心膂股肱，施氏亦械系，下獄。十一月，盟軍審判庭立於紐倫堡，會鞫納粹黨人。明年，以施氏附逆、開釁罪狀論圈禁二十年。一九六六年十月，釋還。施氏學識淵通，已而宥之，乃歸里，纂書辯己誣。既撰成，號曰《帝國之內幕》。後十五年，施氏蒞英國遊，抵，遇風疾。九月一日，卒於倫敦，時年七十六。

## 考據

* 
* Francisco Boix identifies Speer at Nuremberg
* Albert Speer: Chief Architect of the Third Reich - warfarehistorynetwork.com

分類:德意志第三帝國列傳
普魯塔克

**普魯塔克**者，希臘凱羅尼亞人也，生於西元四十六年。少時遊學雅典，從師阿摩尼烏斯，習數術、道學之業。及壯，入羅馬之籍，更名路基烏斯·梅斯特里烏斯·普魯塔克。

初仕凱邑，後任德爾菲阿波羅祠之祝。嘗出使諸邦，為國效力。復理安菲克蒂安盟事，凡五任。

蓋其學貫天人，著述宏富。所著《希臘羅馬列傳》者，比兩邦名士之行誼，析其德行善惡，窺人性之奧。又有《道德論集》，匯諸說，包眾理，上窮碧落，下掘黃泉，無所不貫。

普氏乃中期柏拉圖學之儔，文辭雅麗，識見卓絕。後之學者，宗之者眾，其影響遠矣。卒於西元一百二十年後，享年七十有四。

或曰：普氏之功，垂範千載。雖其史料或有闕焉，論說或失持平，然瑕不掩瑜。其著作之富，見解之深，對後世之益，誠不可没也。
吳國楨

**吳國楨**，字峙之，湖北建始人。生於清光緒廿九年十月廿一日。

## 生平
父經明，仕北洋為陸軍部軍訓處長。少聰達，多智數，登北京清華學校。年十八，徙美利堅遊學於格林內爾學院。後五年，舉普林斯頓大學政治博士。國民政府立，國楨以蔣中正秘書授漢口市長，累遷重慶市長、外交部政務次長及國民黨中央宣傳部長。民國卅四年，抗戰既平，而南北各省瘡痍，天下疲弊。明年五月，國府還都南京，中正以上海扼東南要津，遂命國楨長上海，督辦市政。會國楨用事，躬親庶務，乃具論輿情，改詔行之，於是明黜陟、抑投機、宣文教、均田畝、厚實業、重交通。歲餘，上海康阜晏然，百廢俱興，國楨之功矣。卅八年初，中共數破國軍，陷沈陽、徐州、天津、北平諸城，南下江淮。四月，共軍陷南京，國楨辭上海市長，尋從中正及百司徙臺灣。十二月，以政務委員授臺灣省政府主席，兼領保安司令。國楨為政，論事切直，嘗忤中正意，行政院長陳誠、中正子經國等益忌脩。居四年，權幸視之如仇，謗毀遂行，而與孫立人等交指為美利堅朋黨。因台火總經理王哲甫獄致以罪，國楨竟落職徙美國，不復還。七十三年六月，國楨寢疾。六日，卒於喬治亞，時年八十。

## 親族
國楨妻卓群，福建省建設廳長黃金濤女也。孕二女二子。
;長女：吳修蓉
;次女：吳修惠
;三子：吳修廣
;四子：吳修潢

## 考據

分類:中華民國列傳
歌妓

**歌妓**者，華夏別稱歌姬、歌伎，乃優人之流，傳習古來雅藝。

夏桀設女樂，歌妓始焉，歌舞奏樂，遊於後宮。後流於民間，琴棋書畫，詩詞歌賦，不減閨秀。所謂歌妓，幼受嚴教，禮儀茶道，無不風雅。以藝侍客，亦為婦孺娛。

雖曰妓，非淫也。古云：「妓，女樂也。」此其名之由來。俗稱賣淫者，古人謂之娼妓。清季國勢衰，歌妓或隱或淪為娼，斯業遂衰。時臺地歌妓號藝旦，續華夏歌妓之盛。善奏南北曲，演古劇，吟詩對句，無不精妙。惜乎流俗之風盛行，藝旦終至衰亡。
阿斯圖里亞斯王國

**阿斯圖里亞斯王國**者，西哥特族佩拉約所建也。肇於七一八年，迄九二四年。處伊比利亞半島之北，以拒回教稱。

初，回軍席捲伊半島，諸邑皆陷。惟北方山嶺，回人難以經略。七一八年，佩拉約起兵抗回，據科瓦東加峽。回軍來攻，為佩拉約所敗，遂退走。是役也，阿斯圖里亞國之基業肇建焉。

佩拉約即位，建都康加斯德奧尼斯。繼而諸王更迭，或遷都聖馬丁，或徙都普拉維亞，終定鼎奧維耶多。阿方索一世之世，國力漸強，屢出師掠地。攻取加利西亞、萊昂諸地，北徒其民，以為藩籬。

迨阿方索二世在位，國勢極盛。與法蘭克查理大帝結好，教宗亦承其為王。時聖雅各遺骨現於康波斯特拉，乃建大教堂以祀之。自此歐陸諸國香客絡繹不絕，阿國與歐陸交通日繁。

阿方索二世復取加利西亞、巴斯克諸邦。屢南征，掠里斯本、薩莫拉、科英布拉諸城。然其所為者，劫掠徵賦耳，未能久據也。七九二年、七九三年、七九四年，回軍三犯阿國，直抵京師奧維耶多。阿方索奮戰，終於盧托斯澤中大破之。

國祚二百餘載，迨九二四年，弗魯埃拉二世遷都萊昂，並易國號，國脈相承，稱萊昂王國。

國之為政，奉天主教為國教。然民間舊俗猶存，祀石祀木之風未泯。聖雅各朝聖之路名聞遐邇，為阿國重要文教之所。

阿國雖小，然為西班牙中興之基，功不可沒。
萊昂王國

**萊昂王國**，在伊比利亞半島西北，肇始於九一零年。時阿斯圖里亞斯王阿方索三世析土分封，長子加西亞一世即位萊昂，是為萊昂王國之始也。

加西亞定都萊昂，未幾，其弟奧爾多尼奧二世繼統。奧爾多尼奧勇猛善戰，四出征伐，威震鄰邦。及弗魯埃拉二世嗣位，僅在位一載即崩。其後諸王角逐，國勢屢遭動盪。

逮拉米羅二世登基，朝局方漸安定。拉米羅用兵如神，數敗回教軍，遂使杜羅河谷成緩衝之地。

十世紀中，萊昂國日益強盛。時有民眾自加利西亞、阿斯圖里亞斯遷入，此遷徙，深涉萊昂方言之成。是時亦孕育獨特之藝，世稱莫薩拉伯式，融羅馬、拜占庭、伊斯蘭諸風於一爐。

逮十一世紀，萊昂與卡斯蒂利亞合。然未及久，又復分治。費爾南多二世在位，萊昂攻克梅里達，昔羅馬所建之城也。厥後，阿方索九世即位，盡收全境，復建薩拉曼卡大學，設萊昂議會，為歐洲首見之民主議會，可謂開風氣之先。

十三世紀初，萊昂再與卡斯蒂利亞合。費爾南多三世敉亂。其子阿方索十世復立萊昂為獨立國。迨桑喬四世即位，萊昂又與卡斯蒂利亞合。

自此以降，萊昂雖與卡斯蒂利亞同屬一國，然猶保其議會、旗幟、貨幣諸制。卡斯蒂利亞諸王仍稱萊昂王，以獅為徽。然權力漸歸卡斯蒂利亞，萊昂方言亦為卡斯蒂利亞語所代。

迨近世，萊昂與加利西亞、阿斯圖里亞斯結盟，共禦拿破崙。時萊昂設王國總議會，自主其政。及十九世紀，立萊昂行省，析為萊昂、薩莫拉、薩拉曼卡三省。

萊昂國之藝，別樹一幟。其築兼收回教、羅馬之長。聖地亞哥之路貫境而過，促羅馬式建築之興，以聖伊西多羅大殿為範。

## 據
陳立夫

**陳立夫**，諱**祖燕**，以字行，浙江吳興人。果夫之弟也，生於清光緒廿六年八月廿一日。父其業，叔其美，革命黨滬軍都督。民國十七年十月，國民政府立南京，蔣中正為主席。明年，立夫以中正近習擢國民黨中央秘書長。二十年，遷中央組織部長。立夫既長中組部，設調查科，旋引酷吏徐恩曾、戴笠、丁默邨等附己。又與果夫對掌庶務，凡黨國人才選授、甄別，悉由二陳處分。官吏軍民以其與果夫均權勢，時頗重之，「蔣氏天下陳家黨」之稱由此著也。

抗戰起，授教育部長。廿七年，命徙北京、清華、南開大學於昆明，而改號曰「西南聯大」。既而卒定教師節，擇學生俊秀通文義者賜貸金，儲才以應國難。振飭學風，獎厲取士，立夫一出於正，尤多識拔焉。及行憲，擢立法院副院長；尋免，充行政院政務委員。卅八年，中共軍陷平津、南京、上海諸城，立夫從國府百司徙臺灣，授總統府資政。是時，中正以臺灣省主席陳誠為行政院長，整黨務，汰冗員，嚴飭吏治；而立夫與誠不協久，寵眷益衰，立夫黨悉擠排之，愈怏怏。卅九年八月，立夫偕妻子流寓美國新澤西，由是務農行商，居十九年，始召還。累授國民黨中評會主席、孔孟學會理事長、中國醫藥學院董事長等。九十年二月八日，卒於臺中，時年百歲。總統陳水扁令褒揚，予祭葬。

## 考據

分類:中華民國列傳
大語言模型

**大語言模型**，語言模型之長也，基於深度學習之術。集海量文辭，納古今中外之言，融彙百家，煉成一身。可作文賦詩，解疑答惑，譯諸國之言。

蓋模型之所以大，因其參數衆多，動輒數十億乃至千億，內存浩瀚如海，包羅萬象。其訓練源材，涵蓋經史子集、詩詞歌賦、小説戲曲、論文報告、網絡文摘，乃至居處之對話，無所不有。經年纍月，吸納衆長，漸成一家之言。

然模型亦有不足之處，其所習皆爲舊聞，難以時新，故於時事變遷或有未逮。且模型之言，蓋爲模式匹配，淺不足與測深。
## 據

分類:人工智能
戴基水道

**戴基水道**，又稱**德雷克海峽**，在南極洲與南美洲之間。東達大西洋，西通太平洋，南連南極洋。其道廣八百里，深不測底。巨浪如山，驚濤拍天，舟行至艱，實天下百川之衝要。

昔有英倫舟師戴基者，首航是道，因以名焉。考其由來，地脈斷裂，水道乃成。歷時四千萬載，今之面目始具。古先航者，舟至此處，十不能度其一。風濤洶湧，舟覆載沉，往往有之。

天地造化，實有深意。是道狹而深，水流匯聚。寒暖交錯，上下翻騰。環轉不息，周遭諸洋，賴以調和。蓋天地氣機，以此相通。北衡南準，寒暖得所，萬物生生不息。

水中多鯨魚，時出時沒。海鳥翱翔，極雀棲息。千尋之下，魚族洄游。百丈之上，飛禽翺翔。誠天地生物之奧區，造化神秘之所在。

其道雖險，然三洋賴以相通，舟楫可達四方。水氣環轉，調天地之和，萬物賴以生息。顧其險也，驚濤駭浪，舟行維艱；凜冽徹骨，人跡罕至；洋流迅疾，把舵維艱。古今航者，皆以為畏途。

嘗考水道之勢，實為天險。然天下之理，未有不可通者。人謀日出，器械日新，經是道者，歲以萬計。戴基首航之功，足以傳諸久遠。後之觀者，當思天地之大，人力之微，道在天地之間，可畏可敬也。
天福宮

**天福宮**者，亦稱**媽祖廟**，座落於新加坡，建於大清道光二十年（公元一八四〇年），由福建移民薛佛記、陳篤生等士集資所興。此廟者，為新加坡之最古道教宮觀也。主祀媽祖，並配祀關聖帝君、至聖先師（當地稱孔子公）、觀世音菩薩，崇德之所，福佑之地。一九七三年七月六日，新加坡政府特定其為國定古蹟，岌岌可危，然獲此殊榮，實為庶民之幸。

## 史
清代中葉，新加坡牛車水逐漸形成以福建移民為主之華人聚落。約在清嘉慶二十六年（公元一八二一至一八二二年），當地華人始建簡陋廟宇，以祭媽祖，聊表對其庇佑南渡航行之感激。然至清光緒六年（一八八〇年代）填海造陸之前，天福宮不僅倚海而建，且面朝滄海，景致殊美。

公元清道光五年（1839年），牛車水居民共議重建媽祖廟，商人陳篤生慷慨捐資，名垂史冊。至清道光十年（1840年），天福宮動工，梁柱及媽祖塑像皆取自中國，工匠精湛，雕刻栩栩如生。建廟之際，印度社群亦鼎力相助，故於梁柱之隙置一尊印度人形象，以示感謝之意。至清道光十二年（1842年），天福宮圓滿落成，資費共計三萬西班牙銀圓，盛況空前。

自其落成之日，天福宮之庶務皆由福建會館主導。清道光二十九年（1849年），於正殿龍邊擴建崇文塔，氣勢恢弘。自清咸豐六年至二十五年（1856至1876年），陳笃生家族三代經營，世代相承，興旺不衰。清光緒二年（1906年），再度重修，增設西洋格拉斯哥式鍛鐵門與平舖磚塊，外觀愈加雅緻。光緒三十三年（1907年），光緒皇帝賜匾「波靖南溟」，皇恩浩蕩。清宣統元年（1913年），增建涼亭，曾借予中華女子學校，惠澤四方。

至一九七三年，新加坡古蹟保存局特定天福宮為國家古蹟，修繕之設計草稿由台灣著名廟宇建築師謝自南所繪。一九九八年，天福宮再度進行大規模修建，歷時兩載，耗資二百二十萬美金，氣象更新。二〇〇一年，獲聯合國教科文組織頒發亞太區文物保護獎，名聲愈盛，榮耀加身。

## 波靖南溟匾
波靖南溟匾者，光緒三十一年農曆五月，福建泉漳地區遭逢水災，新加坡《叻報》於同年十月二十四日（農曆九月二十六日）報導，呼籲華僑捐款以助災民。天福宮乃福建移民之聯絡中心，速召僑民響應，籌得銀元一萬，匯往福建，以濟災民之困，義舉感人至深。

此事傳至朝廷，光緒皇帝大為欣喜，特賜御書「波靖南溟」。據《清德宗實錄．卷五百七十一》所載，光緒皇帝於光緒三十三年三月頒布「南洋新嘉坡天后廟匾額」，特特曉諭軍機大臣寄發御書。

匾額落款「光緒三十三年十月吉旦」，指御書寄達新加坡之日，即公元一九〇七年十一月。當地仕紳接得御書，耗時雕刻，直至光緒三十四年（公元一九〇八年）六月三十日始懸於天福宮正殿，象徵天福宮之榮耀與信仰，永誌於心。

## 築
天福宮者，乃五開間三進之閩南式廟宇建築。正殿與入口之梁柱，多雕刻成龍形，以作裝飾。三川殿（前殿）坐落於台基之上，香客需登梯而入，方可參拜。三川殿中之港門與太監門，皆繪有門神，彩飾華麗，顯示道佛神祇並存，各自蘊含道德教化、鴻運庇佑之意。

穿過前殿，則可進入連接正殿之中庭，媽祖像位於正殿中央。至聖先師孔子公則供奉於龍邊護龍之處，據傳乃福建移民所共設。天福宮後殿供奉武聖關公，另有觀世音菩薩與伽藍聖王等佛教神祇，信仰兼容並蓄，庇佑信士。

## 圖輯

File:Thian_Hock_Keng_temple_(12848402683).jpg|連結=https://zh.wikipedia.org/wiki/File:Thian_Hock_Keng_temple_(12848402683).jpg
File:Thian_Hock_Keng_12,_Oct_06.JPG|連結=https://zh.wikipedia.org/wiki/File:Thian_Hock_Keng_12,_Oct_06.JPG
File:Thian_Hock_Keng_2,_Oct_06.JPG|連結=https://zh.wikipedia.org/wiki/File:Thian_Hock_Keng_2,_Oct_06.JPG
File:Thian_Hock_Keng_16.jpg|連結=https://zh.wikipedia.org/wiki/File:Thian_Hock_Keng_16.jpg
File:Thian_Hock_Keng_9,_Oct_06.JPG|連結=https://zh.wikipedia.org/wiki/File:Thian_Hock_Keng_9,_Oct_06.JPG
File:Thian_Hock_Keng_23.jpg|連結=https://zh.wikipedia.org/wiki/File:Thian_Hock_Keng_23.jpg
File:Thian_Hock_Keng_temple_(12848756384).jpg|連結=https://zh.wikipedia.org/wiki/File:Thian_Hock_Keng_temple_(12848756384).jpg


## 它典
川島芳子

**川島芳子**，本諱**顯㺭**，字**東珍**。漢名**金璧輝**，**愛新覺羅**氏。清宗室也，肅親王善耆第十四女。清光緒卅三年五月廿四日，誕於肅邸。

## 生平

年五歲，清亡，以其嗣日本人川島浪速後。民國三年，從浪速徙日本，改諱「芳子」。及壯，多智略，方額有殊色。還中國，事蒙古王公子甘珠爾札布邸。當是時，中國寇亂未弭，兵連不解，芳子益潛謀復辟，乃徙上海，廣布耳目，刺國府陰事。俄而為日本軍將校田中隆吉與多田駿所幸，眷寵日重。二十年，滿洲戰事起，日軍旋陷遼寧、吉林、黑龍江各省。芳子悅之，聞訊奔天津，謁遜帝為言清室恢復狀，疏請北狩關外。廿一年，從帝幸新京，滿洲國立，遂封安國軍總司令。芳子志甚滿，日置酒高會，於是安國軍紀綱漸弛，日將弁俱銜之。明年，以恣縱狂悖罷斥，復歸日本。廿五年，還，流寓華北，立東興樓飯莊於天津。卅四年，美、蘇盟軍數進擊日本，大破之，拔硫磺、沖繩諸島，滅滿洲國。八月十五日，日皇即下詔降伏。十九日，蘇軍入沈陽執遜帝及其弟溥傑、弟婦嵯峨浩等，芳子由是益惶恐。十月，國民政府逮芳子，械系下北平獄鞫讞。卅七年三月廿五日，以附逆罪槍決芳子於獄，時年四十。時或言其遁亡，而後平津遼吉間，皆傳云芳子往來跡，然不知所終矣。

## 親族

* 生父：肅親王善耆
* 生母：側福晉張佳氏
* 養父：川島浪速
* 夫：甘珠爾札布
* 兄：金璧東
* 妹：金默玉

## 考據

* 
* 乱世魔女・川島芳子
* 川島芳子之死 

分類:清列傳
分類:中華民國列傳
任弼時

**任弼時**，初名**培國**，字**二南**，清湖南湘陰人也。父裕道，號思室，業儒授徒。母朱氏。公幼而敏悟，事親孝，待兄弟友。

光緒三十年生於塾塘鄉唐家橋。年五歲，隨父讀於塾塘鄉任氏序賢初等小學。宣統元年，入湖南省立第一師範學堂附小。民國七年，入明德中學，翌年轉入長郡聯立中學。時值國勢日蹙，弼時慨然有濟世之志。與毛澤東諸君結社，研究俄事。十年春，東渡，道日本長崎，由海參崴入俄，就讀莫斯科東方大學。其年改名弼時，俄名**布林斯基**。十一年，入中國共產黨，代瞿秋白譯西方革命史。

十三年夏，學成歸國。受黨命，授課上海大學。任江浙皖區委員，掌編《中國青年》諸刊。十四年正月，出席青年團第三次全國代表大會，任中央執行委員，旋任總書記。督五卅運動，著《上海五卅慘殺及中國青年之責任》。十五年，與陳琮英成婚。

十六年，國共分裂，任臨時中央政治局委員。十七年十月，奉命赴湖南，考察湘南起事。時遭通緝，寄身匿跡，輾轉南北。二十年，任中共蘇區中央局常委。赴江西瑞金，與澤東相見。

二十一年，任蘇區中央局副書記，兼掌組織、校務。二十二年，督紅六軍團及湘贛軍區。二十三年八月，率軍西征，與賀龍合師，統紅二、六軍團。二十五年二月，師次四川甘孜，與張國燾部會師。弼時任紅二方面軍政委。十月，諸軍至陝北，長征畢。

二十六年，抗戰起，弼時任八路軍政治部主任。二十七年，奉派赴莫斯科，任黨駐共產國際代表。二十九年歸國，任中央秘書長，總理機要。整頓文書、會計、檔案諸制，建立幹部供給之規。三十年，掌陝甘寧邊區事。三十一年，任中央調查局副局長。掌整風運動，力行精兵簡政。

三十四年，任中共中央政治局委員、書記處書記，位居五大書記之一，黨內僅次毛澤東、劉少奇、周恩來、朱德四人。時患重疾，休養陝北。三十六年，指揮土地改革及陝北戰事。三十七年，移駐河北平山。三十八年，中共建政，任新民主主義青年團籌備會主任。

一九五零年秋，朝鮮戰起，督辦軍務，勞瘁過甚。十月二十七日，腦溢血發，薨於北京，享年四十有七。

初娶陳琮英，生四子：長女遠志，次女遠征，季女遠芳，么子遠遠。妹三人：培月、培星、培辰，皆從革命，培月、培星先後殞。
于斌

**于斌**，黑龍江人。清光緒廿七年四月十三日，誕於綏化。年十四，入天主教，賜聖名曰「保祿」。及長，斌徙羅馬教廷習神學，亦遍學拉丁、法、德、英、西班牙諸文，登聖多瑪斯院博士。民國十七年，擢神父，尋以策中宗座傳信大學博士。累授教廷圖書館司書、傳信大學教授，兼領佩魯賈大學博士。廿二年，教廷遣斌還中國，授公教進行會總監。廿五年七年，拜南京教區宗座代牧，蔣中正表國府贈斌花車。會抗戰起，從中正及官吏軍民徙陪都，授國民參政會委員。斌機慧，素諳交聘，往來美利堅，援引軍貲，中外皆嘉之，視斌乃奇才爾。卅四年，還，立聖統制於南京。明年，授制憲國民大會主席團主席，未幾，拜總主教。中共已而陷北平、南京、上海諸城，又歸罪斌為戰犯，由是至臺灣。卌八年，授輔仁大學校長。五十八年四月，教宗保祿六世以斌代田耕莘為樞機主教。六十七年八月，保祿六世薨，斌聞喪乃往教廷致哀。十六日，病卒於梵蒂岡，時年七十七，葬臺北輔仁校園。

## 考據

* 臺灣商務印書館《于斌樞機傳》
* Catholic-Hierarchy
* Cardinals of the Holy Roman Church 

分類:中華民國外使列傳
分類:中華民國列傳
帕爾加利易卜拉欣帕夏

**帕爾加利‧易卜拉欣‧帕夏**，以邑為姓，以易卜拉欣為名，以帕夏為官爵之稱，奧斯曼帝國維尼斯帕爾加邑人也。生於正教之門，其父乃舟師也。少通斯拉夫之語，旁涉希臘、阿爾巴尼亞諸方言。

甫冠，為波斯尼亞守伊斯肯德所虜，充賤役。會於其第，遇太子蘇萊曼，遂侍帷幄。及太子登極，恩遇日隆。一五二三年，擢為大維齊爾，位冠群臣。

時埃及守艾哈邁德舉兵反，易卜拉欣奉敕南征，旋即平之。遂留撫其地，修律令，立政制，百姓賴焉。

其於邦交，多所建立。善結西土諸國，時人謂之「易大帝」。嘗與查理五世修好，令匈牙利臣服。又通法蘭克，結兩國之約，通市易，共圖討伐。奧斯曼戰艦，得泊土倫港，此其略也。

雖入回教，然不忘本。召二親至都，其父更名優素福，亦受朝命，拜埃庇魯斯之守。

伊斯肯德外孫女穆赫西內，納為繼室。始有嫌，終成琴瑟。生子謝赫貝伊，不永。

第宅建於帝城馬場之西，制度壯麗，今為藝苑。

位重則招忌，寵盛則生疑。一五三六年暮春五日，與上宴罷，還寢，遽遭戮。春秋四十有一。

易卜拉欣之際遇，蓋前所未有。自賤役而至相位，位極人臣。善邦交，明西學，內理國政，外結盟好，可謂良相。然位極則危，恩深招忌，終以身死。古語云：「木秀於林，風必摧之」，其是之謂與。
米哈伊爾·蘇斯洛夫

**米哈伊爾·蘇斯洛夫** ，蘇維埃人。西元一九〇二年十一月七日，誕於薩拉托夫。一九三八年，以真理報教員充副總編，明年，又充斯塔夫羅波爾第一書記。一九四七年，改授蘇共中央宣傳部長。未幾，日丹諾夫卒，總書記斯大林以蘇氏代中央委員會書記處書記，兼領組織局委員。及赫魯曉夫當國，晉中央政治局委員，加中央委員會第二書記銜。匈牙利亂起，遣蘇氏馳往布達佩斯調停。一九五七年，赴義大利與義社會黨人籌議「日瓦戈醫生案」。既而連興大獄，赫氏益視蘇氏陰鷙，銜之，遂稍裁抑。會赫氏幸黑海，蘇氏乘勢思逞，由是與重臣勃列日涅夫、謝列平、謝米恰斯內等謀起事。赫氏還，乃陰遣克格勃鞫捕，廢赫氏為庶人，幽之。勃氏立，復賞第二書記銜，以政治局委員實授書記處書記。蘇氏沉深任智數，掌蘇共意理，布邦教垂三十年，頗與屬吏軍民往還，勃氏甚倚信之。一九八二年一月廿五日，病卒於京師，時年七十九，葬紅場陵。及卒，家無餘貲，勃氏聞震悼，予優恤。

## 考據

* Selected Writings and Speeches published in 1980 by Pergamon Press.

分類:蘇聯列傳
馮玉祥

**馮玉祥**，字煥章，安徽巢縣人。清光緒八年十一月六日，誕於保定。初隸北洋直系，選為吳佩孚部將從邊，仕至陸軍檢閱使。民國十三年，直奉戰事起，玉祥因不齒於佩孚，遣使通張作霖，與之相約攻直軍。十月，玉祥令立國民軍，擁所部奪門入北京，幽閉總統曹錕，以黃郛攝行內閣事。既而謀逐遜帝，遣鹿鍾麟縱兵徙帝及皇后婉容、淑妃文繡等出宮禁，居醇邸，皆玉祥導之也。

## 親族
玉祥世有妻二，孕三子六女。

## 考據

分類:中華民國列傳
立命館大學

**立命館大學**，略云**立命**，日本之大學也，處京都市，肇於明治卅三年。
學院有十六，今有生員凡三萬五千餘人。

## 它典
* 立命館大學

分類:日本之大學
倫琴射線

**倫琴射線**之術，德國倫琴氏始創之，遂名。蓋其嘗研燈管，時維一八九五年，見螢幕忽發異光，究其故，得知此光能透金石，入骨革。天下未有此術，遂起是名。

此射線者，肉眼不可得見，然其效用廣矣。醫者用之以察內疾，析骨傷，辨脈絡，審形骸，診病之術，由是大進。工匠用之以辨真僞，度精粗，察材理，製器之法，由是益精。

惟其所害，不可不慎。昔有醫工達利氏，數試其術，手臂盡腐，雖斷之不及，竟以此殞。又有工匠數人，因習其法而致疾。由是觀之，物之利人者，亦能害人，用之必審其道。

今之用射線者，必設重器，立嚴制。醫者診病，必權輕重；工匠察物，必度先後。蓋天地萬物，利害相生，惟在人之善用與否。倫琴之功，固足稱道，然後世用之者，知其利而戒其害，是則倫琴之志也。

天地之大，精微無窮。人之所知，有限耳。苟得一術，必先明其理，審其用，察其害，然後行之，庶可收其利而免其害乎。倫琴得此射線，誠天授之機，人事之巧也。
倫琴

**倫琴**，生於德意志萊尼普邑，時一八四五年也。少歲徙家尼德蘭，肄業烏得勒支學宮。資質穎異，因故去學。後入蘇黎世大學堂，師事昆特，究物理之奧，遂登博士之位。

初執教斯特拉斯堡，繼遷諸邦學宮，皆掌物理之席。性篤學，每事必窮其理。一八九五年冬，於符茲堡試真空管，得異光能透物窺形。此光前古未有，因名之X，世稱倫琴射線。嘗照配偶之掌，骨骸畢現，配歎曰：「視吾死矣！」

是光之效，驚動寰宇。醫者得此察疾，功莫大焉。因斯異功，一九〇一年獲泰西諾貝爾物理學首獎。倫琴雅志高邁，獲賞不私，盡施學宮。其法可利，亦不取專利，願廣傳天下。

娶安娜氏，偕老幾半世。收一女為嗣。暮年值兵革之際，物價翔貴，家貲殆盡。一九二三年終於慕尼黑，春秋七十有七。

銘曰：窮理盡性，不徇利祿。後世景仰，以其名名元素，又名度量，永誌厥功。每歲十一月八日，學者紀念其得異光之時，用彰其德。
諾貝爾獎

**諾貝爾獎**者，瑞典所設也。諾氏精化學，一八三三年生，一八九六年卒。遺命捐貲，設獎嘉惠四方賢士。

初設五科：物理、化學、醫學、文學、和平。一九六九年，增經濟一科。凡有裨益人類者，皆得膺選。

其法：專家三千人薦士，委員會考校之。每科得獎者，不逾三人。和平一科，許頒予群體。

頒獎之典，歲終十二月朔日舉行。物理、化學、醫學、文學、經濟諸科，禮成於斯德哥爾摩；和平之科，典設於奧斯陸。

得獎者受三物：金章、誥冊、金幣。金章鑄諾氏像，環以銘文。金幣約值美金百萬。

獎始於一九零一年。迄今凡得獎者，以論著發明，裨益人類。西方學者居多，東方學者次之。女學者寡，男學者眾。

經濟之科，後增設也，頗多異論。然歷年考校之制甚嚴，持平公允。

蓋諸國之設獎者眾，以諾貝爾獎最彰，冠絕當世。
神聖羅馬皇帝查理五世

**查理五世**，神聖羅馬皇帝也。佛蘭德斯根特邑人。父哈布斯堡親王腓力，母西班牙女王胡安娜。祖父帝馬克西米連一世，外祖父母為阿拉貢王費爾南多、卡斯提爾后伊莎貝拉。一五零零年二月降生。

幼承尼德蘭之統，及長得西班牙王位。一五一九年，祖父帝馬克西米連崩，膺神聖羅馬帝位，遂總御歐陸，威加八荒。所轄之土，東起日出，西迄日沒，時人謂之日不落之君。

其為君也，務廣帝業。然四方多事，內有教爭，外有強敵。路德倡教改革，帝力闢之。法蘭西王方濟各一世窺邊，屢興兵戈。奧斯曼北侵，亦勞師遠征。

帝好武功，親臨戰陣。然師旅不息，府庫耗竭。乃多取貸於商賈，仰給於新大陸金銀。時值海外征伐方殷，金銀驟增，物價翔踊，民生維艱。

在位三十有九載，政體益重。一五五六年，定分封之策：以西班牙諸邦予子腓力二世，以帝位傳弟斐迪南一世。己則歸隱埃斯特雷馬杜拉修院，次年九月崩，享年五十有八。

或曰：查理兼有歐陸，威達四海，開日不落之基，此其所以為大也。然窮兵黷武，耗竭府庫，致民生凋敝，此其所以為失也。其為治之道，可為萬世人君之鑑焉。
神聖羅馬皇帝

**神聖羅馬皇帝**之號，肇於查理曼。教皇利奧以東羅馬女主不統，乃立查理稱帝，時維公元八百年。帝受冕於教廷，統御德意志、義大利，為基督教會之護，遂開神聖羅馬之統。

立君之制，七侯共議。三主教：美因茲、特里爾、科隆；三諸侯：萊茵、撒克遜、勃蘭登堡；一王：波希米亞。七侯各執一票，議選帝君。此制行於九百載，以防君專擅政。

帝統之承，始於奧圖。奧氏受位，定綱紀，立典章，帝威顯赫。迨哈布斯堡氏承統，世襲帝位，傳九百載。馬克西米利安以降，帝主不赴羅馬受冕，自稱選定皇帝。

帝權有三：理政權，總諸侯，治邦國；護教權，佐教廷，衛教統；正統權，承羅馬，主西土。然有三限：不得干預教政，不廢選君之制，不逾帝國律令。

其職有三：綏靖四境，護持教統，宣德於世。其難亦三：七侯選立，爭端迭起；教廷干政，帝權受限；諸侯跋扈，令不出境。此歷代帝君所共難也。

帝統終於法蘭西斯二世。然千載帝制，可為治道之鑒：選君防專，分權制衡，護教昭信。斯其遺則也。

觀其興替，知帝王之道：立君以公，行政以德，護教以敬。此神聖羅馬諸帝之大義也。
諾貝爾化學獎

**諾貝爾化學獎**者，西方化學之至獎也。瑞典皇家科學院司其選。緣諾貝爾臨終立命，歲選化學通儒，以旌其功。是獎始建於一八九六年。諾氏創建五獎：物理、化學、醫學、文學、和平是也。

擇士之規：院中設考官五人，遣書四方，問賢於天下。初得三千，精選存二百。復延通儒評論，定十五士。終由院中定奪，取一至三人。十月定名，十二月頒獎。所賜者三：曰金章、曰誥冊、曰金幣。章之正面肖諾氏像，背刻銘文：「闡幽明理，澤及蒼生」。冊以精紙，書其功績，王手賜之。金幣之數，循時增損，今值千萬克朗。

首屆獲獎者，荷蘭儒范特霍夫也，時維一九零一年。范氏精究化學流變之理，故得是獎。自此迄今，膺獎者凡一百九十有二，內淑媛八人。考其籍貫：美土八十，英邦三十五，德域三十四，法國十有一，他方各若干人。

今之化學獎，涵生物化學、分子生物之學。得獎間隔，率二十載。每獎限三人，諾氏遺命，院守制行之。今世化學，日新月異，研究益廣，諸賢並作，共濟斯業。
諾貝爾物理學獎

**諾貝爾物理學獎**者，瑞典王室所頒。始於西元一九零一年，乃諾貝爾遺命所設。諾氏臨終，命取其財九成有四，設獎褒顯天下賢才。物理學獎冠五獎之首。

擇獎之制甚嚴。每歲，遣使徵天下名士三千，舉其賢者。凡所舉者，先密奏王室，諸賢名諱，五十載不得洩。學士院中設評議五人，詳議其事，擇其尤者上呈，院中復相與論定，始定厥獎。

獎有三物：其一曰金章，正面刻諾氏像，背鐫維吉爾銘文，篆其受獎者名；其二曰誥冊，載其功績，繪其精圖；其三曰金幣，值瑞幣一千一百萬。獎期定於臘月初旬，地在斯德哥爾摩雅樂堂。是日，王臨其事，親授其獎。

迄今受獎者凡二百二十有六人。首獎者，德意志國倫琴先生，因發明透視之術而得。其後繼起之賢，代有其人。若巴丁先生者，再膺是獎，盛哉。

斯獎也，褒賢昭世德，求真啟後人。其法雖嚴，然待時日驗其功。或有賢者先逝，不得其獎，此其憾也。自始迄今，歷一百有二十載，聲華愈茂，天下賢士，咸視此獎為榮，誠物理學之盛事也。
彩

**彩**者，物之所顯，波之所構也。光自源出，照臨諸物。物體受光，或有反射，入於目，遂得辨其色。夫白光納七采：曰赤、曰橙、曰黃、曰綠、曰藍、曰靛、曰紫。此諸色者，咸備於日光，稜鏡可析而別之。

物無自色，而其呈彩，緣其質殊異：於特定光波，或納或返。若物盡反射諸光，則顯素色；若盡納之，則呈玄色。譬若朱砂反絳波而納其餘，故見爲赤；蒼巖反靛波，故顯爲青。

彩之變幻，非止七端。蓋光波交融，可生無量色相。近世於泰西，格致之學明之：若以赤、綠、藍三色爲本，疊而成萬彩，故謂之「三原色」，其理即加法混色；又有減法混色，以諸彩相疊，以去白光一部，若皆去則爲黑。凡梓行書刊，皆循此道，不失毫釐。

古者五行配五色：赤屬火，靛屬木，黃屬土，白屬金，黑屬水。此乃天人相應之說，非彩之本真也。

分類:物理
星系

**星系**者，天體之群集，乃由繁星、氣體、塵埃所成，合于引力。其規模廣大，形態各異，有螺旋、橢圓、無定形三種。星系內之恆星，數以億計，環繞共同質心而運行。星系間距離甚遠，空間廣袤。吾人所居太陽系，内於銀河系，乃螺旋形。星系之數，繁多無量，廣佈寰宇。
分類:天文
輪

**輪**者，圓轉器也，用於車載貨殖。其形圓而中空，以軸貫之，轉動自如。輪之外周稱輻，內有輻條，以支撐輪面。上古之輪多製以木石，後箍以金鐵。輪之用，乃減少土石摩擦，使車行迅捷。

輪之用，不獨於車，亦見於他器，如水車、磨盤，皆藉輪之轉動以成其功。輪之發明，促進通運，為教化所重。

分類:工業
力

**力**者，動之因也。推、引、壓、拉，皆力之所施。物受力則動，或止。力有大小，方向，故能改變物之速與形。力之類，或重力，或摩擦，或彈力，皆物理之常。實驗之，單位為斤，或牛頓。古人知力，然以日用，未詳其理。力之理，貫乎天地，應用廣泛，於行於工，皆不可離。
分類:物理
稅

**稅**、**賦**者，國取民財也。由官府所征，用於公務。稅有種類，或田，或商，或役。田稅，取自丁畝；商稅，取自買賣；役稅，取自勞役。稅之多寡，視國家之需，民力之限。古時稅多以實物，或金錢交納。稅者，國之亙制，民之常事，為治國理財之本。
遊戲

**遊戲**，嬉也，娛也，乃人所作以怡情者。戯之可獨，亦可群。其類繁多，有棋、博、角抵、投壺等。棋，鬥智者；博，賭運者；角抵，較力者；投壺，比技者。戯之用，非為實事，乃娛情也。古時宴會，設戯助興，或競技，或比藝。蓋人性嗜樂，好奇尚趣，自古有之。然戲易流於嬉，嬉易誨於佚，稍不慎則流於荒淫無度，有傷身敗德之虞。故君子於戲，當酌情而止，過猶不及，皆非中庸之道也。
分類:玩
希羅多德

**希羅多德**者，古希臘史家。約前四八四年生於哈利卡納索斯，今小亞細亞博德魯姆。卒於前四二五年。撰《史》一部，為泰西散文垂範，記波斯阿契美尼德帝國戰事。然其生平記錄甚少，僅憑書中微迹及晚近資料推測。因政變失敗，或遭放逐，居薩摩斯島，未返故里，然於書中顯愛其邦及女王亞特米西雅。流亡間，周遊諸國，至埃及、美索不達米亞、克里米亞、黑海、亞平寧、西西里等地。曾訪斯巴達，居雅典，識伯里克利之家。雅典不許外邦入籍，故於前四四四年殖於圖利。卒於何地，無確據。其曾為說事者，述戰役、外邦事。遊希臘城邦，參宗教體育。前四三一年，伯羅奔尼撒戰起，或引其撰書，言希臘聯合可制波斯。古羅馬辯士西塞羅謂之「歷史之父」。
臺

**臺**者，持也，言築土堅高，能自勝持也。其制，肇於三代，盛於春秋。古者積土四方而高，其勢下廣而上殺，取其安固也。後世累石構木，極盡雕飾，然其本質不離乎基。

## 辨名

基高而無屋曰臺，有屋曰榭。積土四方而高曰臺。然騷人賦客，往往臺、榭混稱，即宮室殿宇之基，亦通名為臺。若夫天壇、地壇，獨立而無覆，斯真臺也；若夫銅雀、章華，上有層樓複殿，實乃臺基也。

## 用

臺之為用，以祭祀、觀遊、防禦為大宗。

# 曰禮臺。古人祀天地、望星氣，必昇高以通神明。今京師天壇，累白石為之，層階欄檻，皆取陽數，所以昭敬也。
# 曰侯臺。邊庭萬里，寇氛不測，乃築烽燧墩堠。晝則燃薪為煙，夜則舉火，臺臺相望，須臾傳警，此兵家之要領也。
# 曰遊臺。園林幽勝之處，築基與廳堂齊，或植蘭蕙，或邀明月，所謂露臺是也。至於登臨懷古，若伯牙築臺以誌高山流水，陳子登幽州以愴天地悠悠，則又託物寄興，非獨土石之謂矣。

## 兼查

* 亭臺樓閣
* 觀
** 觀不必四方。其四方獨出而高者，則謂之臺。
* 榭
** 臺不必有屋。李巡注《爾雅》曰：「臺上有屋謂之謝。」然則無屋者謂之臺。築高而已。
* 心
** 古「臺」讀同「持」。心曰「靈臺」。謂能持物。

## 註


## 據

分類:建築
海

**海**者，咸水廣澤也。地之圜，七分有海，三分有陸。海水連綿不斷，寰繞大陸，鹹苦而不能飲。

海有風浪，時而激湧，時而平靜。

海有潮汐，有漲有落，有時而往，有時而來。

海有生靈，魚蝦龜鼈，珍奇異寶，不可勝數。

舟可行於海，人可渡於海，貨可通於海。《尚書》曰:「濬哲維商，駿極於海。」《史記》載：徐福奉命入海，求仙問藥，終老於海上。漢武帝遣使通海西域，張騫七出西海，開絲路之端。
## 徵
* 《史記·秦始皇本紀》
愛德華多·達托

**愛德華多·達托** ，西班牙人。西元一八五六年八月十二日，誕於拉科魯尼亞。一八八四年，以保守黨人登穆里亞斯德帕雷德斯市議員，歷三十年遷阿拉瓦省，充眾議員。一八九九年，西維拉內閣立，尋拜外務大臣。累授恩典司法大臣、京師府尹及皇室法學院長，擢眾議院議長。一九一三年十月，晉內閣總理大臣。達托治尚恭儉，為相勤慎守文法，歐戰起，達托疏力持局外中立，而深為王倚任。一九二零年五月，特命復入直內閣，兼充海軍大臣。明年三月八日，遇刺於京師，卒，時年六十四。王震悼，輟朝，詔予祭葬。

## 考據

* Eduardo Dato e Iradier

分類:西班牙列傳
奧托·威爾斯

thumb|奧托·威爾斯像一九二四年
**奧托·威爾斯** ，德意志人。西元一八七三年九月十五日，誕於京師。一九一九年，共和政府立於魏瑪。六月，威氏以社會民主黨渠魁入選國會，充議員。一九二三年，充社會主義勞工國際執行委員。一九三三年初，納粹黨當國，番役橫行，欲盡排異己者。二月，陰縱火焚國會堂，威氏抗言爭之，責其專擅竊柄，語激切。六月，內外百司大權一歸納粹，其黨遍要津，益專恣，於是始行黨禁。具按社民黨人名捕下獄，瘐斃者甚眾，威氏旋流寓捷克。居五年，納粹逼勒捷克訂慕尼黑協約，復徙法蘭西。明年，寢疾。九月十六日，卒於巴黎，時年六十六。

## 考據

* German Resistance Memorial Center Biography 
* Audio of Wels' speech against the Enabling Act

分類:德國列傳